Irekia Eusko Jaurlaritza - Gobierno Vasco :: EHAA xedapena 201904409\nAldizkariaren data: 2019-09-27 Aldizkari honetan argitaratua: 2019184\nEBAZPENA, 2019ko abuztuaren 28koa, Ingurumen Administrazioko zuzendariarena, zeinaren bidez formulatzen baita Leioako Hiri Antolamendurako Plan Orokorraren aldaketa puntualari buruzko ingurumen-txosten estrategikoa eta ingurumen-txosten estrategikoaren irismen-dokumentua 36. Santi Mami sektorerako.\nGaiak: ERABAKI ADMINISTRATIBOAK; INFORMAZIO ADMINISTRATIBOA; EXEKUZIO-UNITATEAK; HIRI-ANTOLAMENDUA; HIRI-ANTOLAMENDUKO UDAL-PLAN OROKORRAK; INGURUGIRO-INPAKTUA; LEIOA\nXedapenaren data: 2019-08-28\nHurrenkenaren zenbakia: 201904409\n2019ko otsailaren 25ean, Leioako Udalak eskabidea bete zuen 36. Santi Mami sektorean Hiri Antolamenduko Plan Orokorrean aldaketa puntual bat egiteari (aurrerantzean, aldaketa puntuala) dagokion ebaluazio estrategiko sinplifikatuaren prozedura izapidetzen hasteko, Ingurumen-ebaluazioari buruzko abenduaren 9ko 21/2013 Legean xedatutakoaren arabera. Eskaerari atxiki zitzaizkion aldaketa puntualaren zirriborroa eta abenduaren 9ko 21/2013 Legearen 16. eta 29. artikuluetan eskatutakoaren araberako edukia duen ingurumen-dokumentu estrategiko bat. Gainera, ingurumen-dokumentu estrategikoan, dokumentu hori landu duten pertsonak aipatzen dira, sinatuta dago eta amaiera-data dauka.\nAbenduaren 9ko 21/2013 Legearen 30. artikulua aplikatuz, Eusko Jaurlaritzako Ingurumen Administrazioaren Zuzendaritzak zenbait erakunderi eskatu zien egoki ikusten zituzten oharrak egiteko, ingurumen-organo horrek, ohar haiek oinarritzat hartuta, ingurumen-txosten estrategikoa egin zezan. Zehazki, hauei egin zitzaien kontsulta: Eusko Jaurlaritzako Natura Ondare eta Klima Aldaketa Zuzendaritzari, Kultura Ondarearen Zuzendaritzari eta Osasun Publikoaren eta Adikzioen Zuzendaritzari, IHOBEri, Bizkaiko Foru Aldundiko Kultura Zuzendaritza Nagusiari, Nekazaritza Zuzendaritza Nagusiari, Azpiegitura eta Lurralde Garapeneko Zuzendaritzari eta Ingurumeneko Zuzendaritza Nagusiari, Bizkaiko Ekologistak Martxan elkarteari eta Eguzkizaleak elkarteari.\nEra berean, Leioako Udalari izapidea hasiko zela jakinarazi zitzaion.\nAbenduaren 9ko 21/2013 Legearen 30. artikuluan ezarritako epea amaituta, IHOBEren eta Eusko Jaurlaritzako Kultura Ondarearen Zuzendaritzaren, Nekazaritza eta Abeltzaintza Zuzendaritzaren eta Natura Ondare eta Klima Aldaketa Zuzendaritzaren txostena jaso da. Era berean, Bizkaiko Foru Aldundiko Azpiegitura eta Lurralde Garapeneko Zuzendaritzaren bi erantzun jaso dira: bata, Ingurumen Iraunkortasunerako Atalarena eta bestea, Eskaria Kudeatzeko Atalarena. Bizkaiko Foru Aldundiko Nekazaritza Zuzendaritza Nagusiak, halaber, bi erantzun bidali ditu: bata, Landare Ekoizpenaren Atalarena eta bestea, Ehiza Fauna eta Arrantza Kudeatzeko Zerbitzuarena. Azkenik, Bizkaiko Foru Aldundiaren Kultura Zuzendaritza Nagusiaren erantzuna ere jaso da; espedientean dago horren emaitza.\nIngurumen-ebaluazioari buruzko abenduaren 9ko 21/2013 Legearen 1. artikuluan xedatutakoaren arabera, hauxe da ingurumen-ebaluazioaren xedea: ingurumenean ondorio adierazgarriak izan ditzaketen planen ingurumen-ebaluazioa arautu behar duten oinarriak ezartzea, ingurumenaren babes-maila handia bermatuta, garapen jasangarria sustatzea helburu hartuta.\nHalaber, Euskal Herriko ingurugiroa babesteko Lege Orokorraren (3/1998, otsailaren 27koa) 42. artikuluaren arabera, ingurumen-inpaktuaren ebaluazioek modu egokian bermatu beharko dute, besteak beste, helburu hau betetzen dela: hautabide egokienak hautatu ahal izateko, plangintza-prozesuaren lehen faseetan egingo dela ingurumenaren gaineko eraginei buruzko analisia, betiere kontuan izanik jardueren ondoriozko eragin metatzaile eta sinergikoak.\nAbenduaren 9ko 21/2013 Legearen 6.2 artikuluan jasotako kasuetan sartzen da aldaketa puntuala; bertan aurreikusten da zein diren ingurumen-organoak egindako ingurumen-ebaluazio estrategiko sinplifikatutik pasa behar diren plan eta programak, honako hauek zehazteko: planak edo programak ez duela eragin nabarmenik ingurumenean, ingurumen-txosten estrategikoan ezarritakoaren arabera, edo plan edo programen gaineko ingurumen-ebaluazio estrategiko arrunta egin beharra, haiek ingurumenerako eragin nabarmenak ekar litzaketelako. Ingurumen-ebaluazio estrategiko sinplifikatua egiteko prozedura 29. artikulutik 32. artikulura bitartean araututa dago, abenduaren 9ko 21/2013 Legearen V. eranskinean ezarritako irizpideen arabera.\nAztertuta geratu dira aldaketa puntualaren ingurumen-ebaluazioaren dokumentazio teknikoa eta espedienteko txostenak, eta kontuan hartu da ingurumen-dokumentu estrategikoa zuzena dela eta indarreko araudian ezarritako alderdiekin bat datorrela. Horrenbestez, txosten horiek aintzat hartuta, Ingurumen Administrazioaren Zuzendaritzak –ingurumen-arloko organo eskuduna den aldetik, otsailaren 27ko 3/1998 Legearen eta Ingurumen eta Lurralde Plangintza eta Etxebizitza Sailaren egitura organikoa eta funtzionala ezartzen duen apirilaren 11ko 77/2017 Dekretuaren arabera– judizio-elementu nahikoa dauka, eta, beraz, ingurumen-txosten estrategiko hau ematen du, zeinak planaren proposamenean ingurumen-arloko alderdiak sartzearen alde egiten eta plana aplikatzearen ondorio adierazgarrien aipamena jasotzen baitu, baita sartu behar diren azken oharrak ere, soilik ingurumen-arlokoak.\nLehenengoa.– Leioako Udalak sustatutako «36. Santi Mami sektorearen Hiri Antolamenduko Plan Orokorraren aldaketa puntualari» buruzko ingurumen-txosten estrategikoa formulatzea, jarraian adierazten diren zehaztapenekin:\nAldaketa puntualaren helburua da indarrean dagoen Leioako Hiri Antolamenduko Plan Orokorreko (aurrerantzean, HAPO) «36. Santi Mami sektorearen» antolamendu xehatuaren hirigintza-parametro batzuk aldatzea. Lurzoru urbanizagarriko eremu horrek 197.420 m\n– Eremu horretan dagoen bizitegi-erabilera finkatzea (dentsitate txikiko 18 etxebizitza), indarreko HAPOk debekatutzat jotzen baitu erabilera hori sektore horretan. Horrenbestez, finkatutako hiri-lurzoruko etenkako eremu bat ezarriko litzateke sektorean eta auzokoek beren etxebizitzak mantendu ahal izango lituzkete.\n– Gainerakoan, hirugarren sektorerako industria-lurzoru urbanizagarria ezartzea eta finkatzea, orain dauden erabilerak barne hartuko dituena (biltegiak, auto-kontzesionarioa, aparkalekuak, eraikuntza-materialak biltegiratzeko orubea...), eta aldi berean, indarreko HAPOren hirigintza-parametroak aldatzea, eremua osatzen duten hirugarren sektoreko hiru lurzatien gehieneko okupazioa areagotzeko. Indarrean dagoen HAPOk gehienez lurzatiaren azaleraren % 30 okupatu ahal dela ezartzen du. Planaren aldaketak azaleraren gehieneko okupazioa % 75era areagotuko du, modu horretan, hirugarren sektoreko lurzatiek aukera izan dezaten planta bakar batean guztiz garatzeko. Erabilera hauek onartzen dira: merkataritzakoa, bulegoak, biltegiak, ekipamenduak, komunikazioak eta azpiegiturak eta espazio libreak.\nAldaketa puntualak, halaber, bide-sistema definitzen du (orokorra eta tokikoa), bai eta erabilera publikoko espazio libreen sistema eta ekipamenduko sistema orokorra ere.\nEremuaren ezaugarri nagusiak.\nAldaketa puntualaren xedeko eremua lurzoru urbanizagarri sektorizatu gisa sailkatuta dago indarreko HAPOn. Leioako udal-barrutiaren hego-ekialdean 197.420 m\nIngurumenaren ikuspuntutik, azpimarratzekoak dira belardi handiak (kasu batzuetan, altitude baxuko sega-belardi pobreak, interes komunitarioko 6510 habitata) eta zuhaitzen unadak, fase gazte edo degradatuko harizti azidofilo – baso misto atlantikoekin. Bestalde, ingurumen-dokumentu estrategikoak xedatzen duenez, gunea giza eremuekin lotutako fauna espezieen habitata da eta baliteke Schreiber muskerra (\nAldaketa puntualaren xedeko eremuan ez da babestutako espazio naturalik, ezta ibai-ibilgurik edo hezegunerik hautematen ere. Interes geologikoko tokirik eta babestutako flora espezierik ere ez dago eremu horretan, ezta kultura-ondareko elementu kalifikatu edo inbentariaturik ere.\nGainera, akuiferoek oso kutsadura-arrisku txikia dutela irizten zaio.\nAldaketa puntualaren antolamendu-esparruaren lurzoruen inbentarioan lurzorua kutsa dezaketen jarduerak jasaten dituzten edo jasan izan dituzten bi lurzati daude. Batean, gasolindegi bat dago (48054-00033 kodea) eta bestean, auto-kontzesionario bat (48054-00034 kodea). Aldaketa puntualak ez du esparru horietan esku hartzea aurreikusten.\nGarapen urbanistikoak kokalekuan sortuko duen egoera akustikoari dagokionez, adierazi behar da, lehenengo eta behin, sektore guztia Bizkaiko Foru Aldundiak kudeatzen dituen errepideen zortasun akustikoko eremuaren barruan dagoela, hain zuzen, BI-637 errepidearena (La Avanzada). Leioako Udalak aurkeztutako inpaktu akustikoari buruzko txostenaren arabera, sektorearen gune akustiko motari (hirugarren sektoreko erabilerako lurzoruak nagusi diren lurralde-esparru edo -eremuak) aplikagarriak zaizkion kalitate akustikoko helburuak gainditu egiten dira, Euskal Autonomia Erkidegoko hots-kutsadurari buruzko 213/2012 Dekretuan (urriaren 16koa) xedatu bezala. Beraz, gaur egun helburu akustikoak gainditzen dira dagoeneko eta etorkizunean ere, aldaketa puntualak aurreikusitako jarduerak garatu ondoren, gainditu egingo dira. Ordea, ez da aurreikusten zarata gehiegi areagotzea, eta etxebizitza batzuetan, egoerak hobera egingo luke. Aipatutako txostenean, sektoreak jasango duen inpaktu akustikoa murriztu dezaketen neurri zuzentzaile batzuk planteatzen dira. Hala eta guztiz ere, horiek aplikatuta, ez lirateke aldez aurretik adierazitako kalitate helburuak beteko. Inpaktu akustikoari buruzko txostenak neurri horiek ezartzea baztertzen du, neurriz kanpoko kostua dutelako, urbanizazioaren aurreikusitako kostuarekin alderatuta.\nAldaketa puntualaren proposamenak gauzatzearekin lotutako ingurumen-ondorioak.\nOndorio horiek baloratzeko, indarreko HAPOk aurreikusten duen egoera oinarri hartu behar da. Dagoeneko urbanizatuta eta pabilioiekin, aparkalekuekin eta beste gainazal artifizializatu batzuekin okupatutako esparru bat izan arren eta aldaketa puntualak HAPOn aurreikusitako kalifikazioa mantendu arren, lurzatien eraikigarritasuna handitzeak (gehieneko okupazioa % 75 izango da, indarreko HAPOk ezarritako % 30aren aldean) baliabide natural gehiago kontsumitzea eragingo du, bereziki, belardiei eta zuhaitzen arboladiei (harizti azidofiloak) dagokienez. Ildo horretatik, neurri prebentibo, babesle edo zuzentzaileak ez dira nahikoak proposatutako antolamenduak eragingo duen inpaktua leuntzeko.\nAldaketa puntuala garatzearen ondorioek zerikusia dute urbanizazio-obrekin eta pabilioi berriak eta hirugarren sektoreko eraikinak egiteko lanekin. Izan ere, aldaketak sektoreko lurzatien lurgaineko eraikigarritasuna nabarmen areagotzea ahalbidetzen du eta horrek, indarreko antolamenduarekin alderatuta, lurzoruaren artifizializazio handiagoa eta baliabide natural gehiago kontsumitzea ekarriko du. Baliabide naturalen artean belardiak, zuhaitz autoktonoen unadak, albitz-belardiak eta sastrakak daude.\nNabarmentzeko moduko beste inpaktu batzuek giza habitataren kalitatearen murrizketarekin zerikusia dute, obrak burutzen diren bitartean, eraikitzeko behar den makineriaren eta ibilgailuen joan-etorrien ondoriozko eragozpenak direla-eta (soinu gehiago, hautsa, bibrazioak, etab.), eta, leku horretan ezarriko diren jarduerek funtzionatzen duten bitartean, jende gehiago bertaratuko denez eremura, trafikoa areagotzearekin eta zaratarekin. Gogora dezagun gaur egun, dagoeneko, urriaren 16ko 213/2012 Dekretuaren arabera, gune akustiko mota horretan (hirugarren sektoreko erabilerako lurzoruak nagusi diren lurralde-esparru edo -eremuak) aplikagarriak diren kalitate akustikoko helburuak gainditzen direla sektore horretan eta hainbat etxebizitzen bizitegi-erabilera finkatuko dela bertan, kalitate akustikoko helburuak ez gainditu arren.\nAzkenik, azpimarratzekoak dira oraindik landazabal atlantikoko elementu naturalak kontserbatzen dituen eremuaren urbanizazioaren ondoriozko paisaia-inpaktuak.\nIngurumen-dokumentu estrategikoan proposatutako neurri zuzentzaileen helburu nagusia eraikuntza-lanetan zehar sortutako inpaktua murriztea da, batez ere baliabide naturalei eta, oro har, ingurumenari dagokienez. Dena den, Natura Ondare eta Klima Aldaketa Zuzendaritzak ingurumen-organoak egindako galderari erantzuteko bidalitako txostenak adierazten duenez, neurri horiek ez dira nahikoak baliabide naturalen eta are zehatzago, harizti azidofilo moduko zuhaizti autoktonoen galera konpentsatzeko. Horrenbestez, aurreko atalak kontuan hartuta, ondoriozta daiteke ingurumen-dokumentu estrategikoak proposatutako neurriak eskasak direla eta aldaketa puntuala garatu ondoren aurreikusten diren jarduerek eragin ditzaketen inpaktuekin bat ez datozela.\nB) Proposatutako planaren ezaugarriak aztertu ondoren, eta abenduaren 9ko 21/2013 Legearen 31. artikuluarekin bat etorriz, lege horren V. eranskinean ezarritako irizpideak aztertuko dira, aldaketa puntualak ingurumen-ebaluazio estrategiko arrunta behar duen ala ez zehazteko.\na) Planak zer neurritan ezartzen duen proiektuetarako esparrua. Aurkeztutako dokumentazioa ikusita, planak ez dauka baldintzatzailerik, besteak beste, kokapenari, ezaugarriei, neurriei edo funtzionamenduari dagokienez, proiektuen ingurumen-inpaktuaren ebaluazioari buruzko legedian zerrendatutako kategorietako baten batekoak diren proiektuak etorkizunean baimentzeko.\nb) Zenbaterainoko eragina duen planak beste plan edo programa batzuetan. Aurreikuspenen arabera, aldaketa puntualak ez du eragin garrantzitsurik izango beste plan edo programa batzuekiko, ingurumenari dagokionez.\nc) Plana egokia den ala ez, ingurumen-oharpenak integratzeko, bereziki garapen jasangarria sustatzeko helburuarekin bat eginik: Planak eremuaren antolamendu xehatua aldatzen du bideragarritasun tekniko, ekonomiko, urbanistiko eta komertziala hobetzeko asmoz, betiere sektorearen garapen urbanistikoa ahalbidetzea xede. Jasotako txostenak ikusita, ezin daiteke esan aurreikusitako jarduerek esparruko ingurumenari kalte handiagoa egiten diotela indarreko planteamendukoek baino, Leioako Udalak aurkeztutako agiriek adierazten duten bezala.\nd) Planarekin lotutako ingurumen-arazo esanguratsuak. Aldez aurretik adierazi denez, ezin da bermatu aldaketa puntualak ingurumen-arazo esanguratsurik eragingo ez duenik, hostozabal autoktonoen zuhaiztiak, belardiak eta kultibo atlantiarrak bezalako baliabide naturalen kontsumoak gora egingo baitu. Aldaketak, hain zuzen, lurzatien eraikigarritasuna nabarmen handitzea aurreikusten du (gehieneko okupazioa % 75 izango da, indarreko planak ezarritako % 30aren aldean), baliabide natural ugariak (belardiak eta kultiboak, zuhaizti naturalak...) dituen 197.420 m\ne) Aurreko atala kontuan hartuta, planaren egokitasunaren inguruko zalantzak daude, EBko eta estatuko ingurumen-arloko legedia txertatzeari begira.\n2.– Eraginen eta erasan daitekeen eremuaren ezaugarriak.\nEremuan urbanizatutako gainazalak (etxebizitza isolatu batzuk, pabiloiak eta aparkalekuak, materialen biltegiak eta gasolindegi bat) eta artifizializatu gabeko gainazalak daude, zeinetan nekazaritza-ustiapenak (belardiak eta kultibo atlantikoak), hostozabalen zuhaiztiak (harizti azidofiloa – hostozabalen baso mistoa), sastrakak eta bazkalekuak dauden. Hala, landazabal atlantikoaren elementu naturalak kontserbatzen dituen paisaia periurbanoa eratu da.\nTestuinguru horretan, aldaketa puntuala garatzearen ondorioek zerikusia izango dute eremua urbanizatzeko eta eraikinak egiteko lanekin, lurzoru naturalen gainazalak artifizializatzea eta baliabide naturalen kontsumoa areagotzea eragingo baitute. Aipatutako inpaktua izango den gainazala ez da neurtu, baina hainbat hektarea izatea aurreikusten da, aldaketa puntualaren ezaugarriak eta horren xedeko eremuaren zabalera kontuan hartuta. Horiez gain, nabarmentzeko moduko beste inpaktu batzuk daude: lur-mugimenduak, eraikuntza-hondakinak sortzea, giza habitataren kalitatea murriztea makineriaren eta ibilgailuen joan-etorrien ondorioz (soinu gehiago, hautsa, bibrazioak...), eta abar.\nFuntzionamendu faseari dagokionez, eremura jende gehiago bertaratuko da eta horrek eragozpenak eragin ditzake, bereziki, zarata-mailak handitzeari dagokionez. Izan ere, sektoreak zarata-foku garrantzitsu bat dauka dagoeneko, BI-637 edo La Avanzada errepidea, oso zaratatsua dena, trafiko handiaren ondorioz. Aurkeztutako txosten akustikoaren arabera, une honetan, ez dira betetzen urriaren 16ko 213/2012 Dekretuak ezarritako kalitate-helburuak eta etorkizunean ere ez dira beteko, baina ez da ondorio horiek behar bezala leuntzeko neurri zuzentzailerik planteatu.\nDagoeneko urbanizatuta eta pabilioiekin, aparkalekuekin eta beste gainazal artifizializatu batzuekin okupatutako esparru bat izan arren eta aldaketa puntualak HAPOn aurreikusitako hirugarren sektoreko erabilera mantendu arren, lurzatien eraikigarritasuna handitzeak (gehieneko okupazioa % 75 izango da, indarreko planak ezarritako % 30aren aldean) baliabide natural gehiago kontsumitzea eragingo du, bereziki, belardiei eta zuhaitzen arboladiei (harizti azidofiloak) dagokienez. Ildo horretan, ez dirudi aplikatu daitezkeen neurri prebentibo, babesle edo zuzentzaileak nahikoak direnik proposatzen den antolamenduak eragingo duen inpaktua leuntzeko.\nBeraz, ezin da bermatu aldaketa puntualak ingurumen-ondorio esanguratsuak izango ez dituenik, Ingurumen-ebaluazioari buruzko abenduaren 9ko 21/2013 Legean eta Planen eta programen ingurumenaren gaineko eraginaren ebaluazio estrategikoa egiteko prozedura arautzen duen urriaren 16ko 211/2012 Dekretuan ezarritako baldintzetan.\n3.– Lehenago adierazitakoa kontuan hartuta, ingurumen-dokumentu estrategikoan proposatutako neurriak ez dira nahikoak, eta planteatutako jardueren inpaktuen azterketa zehatz batekin osatu behar dira; batez ere, baso naturalen, Europar Batasunaren intereseko habitaten eta giza habitataren gaineko eragina izan badezakete.\nBigarrena.– Zehaztea, ingurumen-txosten estrategiko honen baldintzen arabera, 36. Santi Mami sektorearen Hiri Antolamenduko Plan Orokorraren aldaketa puntualaren gaineko ingurumen-ebaluazio estrategiko arrunta egin behar dela, ingurumenerako eragin nabarmenak ekar ditzaketelako.\nHirugarrena.– Aldaketa puntualaren ingurumen-txosten estrategikoaren irismenari buruzko dokumentua garatzea, ingurumenerako soilik eta honako baldintza hauen arabera:\nKontuan izanik eremuaren ezaugarriak eta gauzatu nahi diren jarduketak, gai hauek jasoko dira:\nA) Ingurumen-helburu estrategikoak, printzipioak eta jasangarritasun-irizpide aplikagarriak.\nIngurumen-azterketa estrategikoak berariaz justifikatu beharko du aldaketa puntualak nola ezartzen dituen araudietatik, estrategietatik eta oro har onartutako programetatik eratorritako ingurumen-helburuak; nagusiki, 2020rako IV. Ingurumen Esparru Programaren helburu estrategikoak eta jarduketa-ildoak hartuko dira hura egiteko funtsezko oinarri gisa. Zehazki, kontuan hartu beharko da nola planaren aldaketak barne hartzen duen 1.13. jarduketa-ildoaren 9. jarduketa, zeinak honako hau ezartzen baitu: «lurralde-antolamendu adimentsu bat ezartzearen alde egitea, zeinak populazio-dentsitate handiagoak lehenetsiko baititu eta lurzoruaren erabileren konbinazioa eta lurzoruaren kontsumoaren optimizazioa bultzatuko baititu, betiere lurzoruaren berrerabilera eta lehengoratzea lehenetsita».\nHorrez gain, EAEko Ingurumena Babesteko otsailaren 27ko 3/1998 Lege Orokorrean, urriaren 16ko 211/2012 Dekretuan eta Euskal Autonomia Erkidegoko Natura Kontserbatzeko Legearen testu bategina onartzen duen apirilaren 15eko 1/2014 Legegintzako Dekretuan bildutako irizpideak jaso beharko ditu.\nZehazki, garapen jasangarriko printzipio hauek zuzenduko dute aldaketa puntualaren ingurumen-ebaluazioa:\na) Lurzorua zentzuz eta intentsitatez erabiltzea eta lehendik ere artifizializatuta dauden lurzoruen erabilera intentsiboa lehenestea, balio agrologiko handiko lurzorua eta lurzoru naturala urbanizatzetik babestuz.\nb) Hiri-segregazioa, hiri-barreiadura eta mugikortasun behartua saihestea, merkataritzako zonaldera iristeko mugikortasun jasangarria bultzatzeko asmoz, garraio pribatua erabili ordez garraiobide jasangarrien erabilera sustatuz.\nd) Habitatak eta espezieak, ingurumen naturala eta konektibitate ekologikoa zaindu eta hobetzea.\ne) Paisaiak eta kultura-ondarea kontserbatu eta hobetzea.\nf) Baliabide naturalen kontsumo jasangarria sustatzea: ura, energia, lurzorua eta materialak.\ni) Klima-aldaketaren aurreko kalteberatasuna gutxitzen laguntzea, kaltea arintzeko neurriak eta egokitzeko neurriak integratuz.\nj) Arrisku naturalak gutxitzea.\nIngurumen-ebaluazio estrategikoak hau ere baloratu beharko du; proposatutako jarduerek nola integratzen dituzten ingurumen-helburu estrategikoak eta jasangarritasun-irizpideak, aipatu garapen jasangarriko printzipioetatik ondorioztatuak. Horretarako, helburuok betetzeko hartutako neurriak/irizpideak identifikatu beharko ditu.\nB) Ingurumen-ebaluazioaren esparru geografikoa.\nAldaketa puntualaren esparru geografikoa Leioako «36. Santi Mami sektorea» delakoa da, Leioako Hiri Antolamenduko Plan Orokorraren lurzoru urbanizagarri sektorizatua (jarduera ekonomikoak). Eremu horrek 197.420 m\nGaur egun, urbanizatutako gainazalak (etxebizitza isolatu batzuk, pabiloiak eta aparkalekuak, materialen biltegiak eta gasolindegi bat) eta artifizializatu gabeko gainazalak daude eremu horretan. Azken horietan hauxe aurki daiteke: belardiak (kasu batzuetan, altitude baxuko sega-belardi pobreak, interes komunitarioko 6510 habitata), kultiboak, sastrakak (txilardia, otadia, irasail atlantiarra, arantzaldia/ lahardia) ortu txikiak, Brachypodium pinnatum albitz-belardiak eta hostozabalen unada batzuk, fase gazte edo degradatuko harizti baso misto atlantikoekin eta tamaina handiko haritz ale batzuekin. Eremuaren urbanizazio-prozesuaren bilakaeraren erakusle dira lurzati eraikiak, nekazaritza-jarduera utzi ondoren basa bihurtu diren larreak (albitz-belardiak), sastrakak eta landaredia erruderal nitrofiloa. Hala, hiri-erabilerak eta Euskadiko isurialde atlantikoaren berezko nekazaritza-ustiapenak konbinatzen dituen paisaia periurbanoa eratu da.\nC) Ingurumenaren aldetik garrantzitsuak diren eremuak. Eremu desegokiak jarduketak egiteko.\nNatura-ingurunea babestu, zaindu eta hobetzeko, eta ekosistemen eta beren zerbitzuen galera eta erresilientziaren murrizketa mugatzeko, etorkizuneko jardueretarako lurzoruaren ordenamenduak ingurumenaren aldetik garrantzitsuak diren eremutzat jo behar ditu planaren eremuan lehendik dagoen kapital naturala eta ingurumen-arriskuak dituzten espazioak, erabakiak hartzeko prozesu osoan zehar. Gune horiek, gainera, desegokitzat joko dira ingurunea zuzenean eraldatzen duten jarduerak hartzen badituzte edo bertan garatutako jarduerek ez badute bermatzen elementu nabarmen horiei kalterik egingo ez dietela eta hauteman diren arriskuak larriagotuko ez dituztela.\n– Aparteko natura-balioak dituzten eremuak: natura-ondarearen eta biodibertsitatearen gaineko oinarrizko legeria edo natura kontserbatzearen gaineko legeria aplikatuz emandako arau-xedapen orokorren edo nazioarteko hitzarmenen ondorio diren ingurumen-babeserako araubideren bat duten inguru guztiak eta lurralde- nahiz hirigintza-plangintzaren ondorio den araubideren bat duten natura-inguruneak.\nAldaketa puntualak zuzenean eragiten dion esparrua ez da Natura 2000 sareko naturagune babestua, ezta inbentarioan sartutako gune babestua edo natura interesekoa ere. Bertan ez da ibai-ibilgurik ez hezegunerik hautematen. Esparrua ez da, ezta ere, EAEko Korridore Ekologikoen Sareko egitura-elementua, eta ez du inbentariatutako edo katalogatutako paisaia-baliorik. Gainera, akuiferoek oso kutsadura-arrisku txikia dutela irizten zaio.\nHala ere, ingurumenaren ikuspuntutik, azpimarratzekoak dira belardi handiak, kasu batzuetan, Europar Batasunaren intereseko 6510 habitata osatzen dutenak: altitude baxuko sega-belardi pobreak. Nabarmentzekoak dira, halaber, zuhaitzen unadak, fase gazte edo degradatuko harizti azidofilo – baso misto atlantikoekin eta tamaina handiko haritz ale batzuekin. Bestalde, gunea giza eremuekin lotutako fauna espezieen habitata da eta baliteke Schreiber muskerra (\n– Kultura-balio garrantzitsuak dituzten eremuak: ondare historiko-arkitektonikoaren zati direlako kalifikatuta edo inbentariatuta dauden eremuak edo ondasunak, eta ustezko arkeologia-eremuak.\nPlanaren eremuan ez dago babes bereziko ondasunik, maiatzaren 9ko 6/2019 Legearen arabera, EAEko kultura ondareari buruzkoa.\n– Bertan detektatzen diren egungo edo etorkizuneko ingurumen-arriskuengatik.\nKontuan hartu beharreko ingurumen-arriskuei dagokienez, honako hauek dira esanguratsuenak:\n– Aldaketa puntualaren antolamendu-esparruaren lurzoruen inbentarioan lurzorua kutsa dezaketen jarduerak dauden edo egon diren bi lurzati daude. Batean, gasolindegi bat dago (48054-00033 kodea) eta bestean, auto-kontzesionario bat (48054-00034 kodea). Hala ere, aldaketa puntualak ez du esparru horietan esku hartzerik aurreikusten.\n– Era berean, urriaren 16ko 213/2012 Dekretuaren arabera ezarritako kalitate akustikoko mugak kontuan hartu behar dira (EAEko hots-kutsadurari buruzkoa da dekretua). Sektore guztia Bizkaiko Foru Aldundiak kudeatzen dituen errepideen zortasun akustikoko eremuaren barruan dago, kasu honetan, BI-637 errepidearena (La Avanzada). Aurkeztu den informazioaren arabera, sektorearen gune akustiko motari (hirugarren sektoreko erabilerako lurzoruak nagusi diren lurralde-esparru edo -eremuak) aplikagarriak zaizkion kalitate akustikoko helburuak gainditu egiten dira. Helburu akustiko horiek gaur egun gainditu egiten dira eta etorkizunean ere gainditu egingo dira, aldaketa puntualak aurreikusitako jarduerak garatu ondoren. Inpaktu akustikoa nabarmen murriztu dezaketen neurri zuzentzaileak planteatu arren, ez dira aldez aurretik adierazitako kalitate helburuak betetzen. Inpaktu akustikoari buruzko txostenak neurri horiek ezartzea baztertzen du, neurriz kanpoko kostua dutelako, urbanizazioaren aurreikusitako kostuarekin alderatuta.\nD) Egindako aurretiazko kontsulten erantzunen analisi laburra.\nEusko Jaurlaritzaren Natura Ondare eta Klima Aldaketa Zuzendaritzak uste du antolamendurako proposamena berrikusi egin behar dela eta antolamendu berri bat definitu behar dela, sektorearen landare-formazio autoktonoekiko eragina murrizten duena eta erdiko biribilgunea berriz planteatzen duena, gune horretan dagoen tamaina handiko haritzari kalterik ez egiteko. Ingurumen-dokumentu estrategikoaren proposamenak ingurumen-inpakturik handiena eragingo duena dela uste du eta prebenitzeko, zuzentzeko eta konpentsatzeko neurriak, ari eta garbi, sortutako eragina murrizteko eskasak direla.\nHorrez gain, adierazi egiten du, besteak beste, onartzen den antolamendua ikusita, ingurumen-egoera lehengoratzeko proiektu bat idatzi behar dela, espazio libreak harizti azidofiloaren seriearen espezieekin lehengoratzeko eta, aldi berean, proposatutako antolamenduaren ondorioz galduko diren formazioak konpentsatzeko.\nPlanaren aldaketak ez du kultura-ondarearen elementuen gaineko kalterik aurreikusten.\nBasoko espezieen eta habitaten zatikatzeari aurre egiteko, tokiko konektibitate ekologikoko irizpideak integratu behar dira, eta koherentzia ekologikoa handitu.\nPlanaren aldaketaren esparruaren bi lurzatik kutsakorrak izan daitezkeen jarduerak izan dituzte. Horiek kaltetuz gero, lurzoruaren kalitate-adierazpena izapidetu beharko da, baldin eta Lurzorua ez kutsatzeko eta kutsatutakoa garbitzeko ekainaren 25eko 4/2015 Legearen 23. artikuluan aurreikusitako kasuren bat ematen bada.\nBestalde, nabarmentzekoa da Bizkaiko Foru Aldundiko Azpiegitura eta Lurralde Garapeneko Zuzendaritza plana aldatzeko zirriborroan proposaturiko errepide bidezko irisgarritasun-soluzioaren kontra ageri dela, uste baitu beharrezkoa dela mugikortasun eta garraioari buruzko azterlan bat egitea, txostenean aurkezten dituen eskakizunei erantzuna emateko. Txostenak adierazten duenez, sail horrek ez du onespenik emango gai hori konpondu arte.\nAzkenik, aipatutako Azpiegitura eta Lurralde Garapeneko Zuzendaritzaren Ingurumen Iraunkortasunerako Atalak hainbat gogoeta egin ditu planaren aldaketak aurreikusitako jardueren ondoriozko inpaktu akustikoaren inguruan.\nE) Ingurumen-txosten estrategikoan kontuan hartu behar diren funtsezko alderdien definizioa eta irismena.\nIngurumen-txosten estrategikoak Ingurumen Ebaluazioari buruzko Legearen (abenduaren 9ko 21/2013) IV. eranskinean ezarritako edukia bildu beharko du, eta hori urriaren 16ko 211/2012 Dekretuaren (planen eta programen ingurumen-ebaluazio estrategikoaren prozedura arautzen duena) II. eranskinean jasotzen denarekin osatu beharko da.\nAurrekoarekin bat etorriz, garatzen diren atalek honako eskema metodologikoari erantzun behar diote:\n1.– Edukia, helburuak eta egokiak diren beste plan eta programa batzuekin duten erlazioa.\n2.– Ingurumenaren egungo egoera.\n3.– Ingurumenean gerta daitezkeen efektu esanguratsuak.\n4.– Prebenitzeko, zuzentzeko eta konpentsatzeko neurriak.\n5.– Alternatibak aukeratzeko prozesua.\n6.– Ingurumena zaintzeko programa.\n7.– Laburpen ez-teknikoa.\nEbaluatzen den dokumentuaren ezaugarriak direla eta, uste da ingurumen-txosten estrategikoak (aurrerantzean, txostena) behean azaltzen diren alderdietan sakondu behar duela, adierazten den zabaltasun- eta zehaztasun-mailarekin:\n1.– Edukia, helburuak eta beste plan eta programa batzuekiko erlazioak.\nTxostenak aldaketa puntualaren helburu nagusien laburpen labur bat izango du, eta beste plan eta programa lotuekin dituzten erlazioei buruzko azterketa labur bat. Gainera, ingurumen-alderdiak aldaketa puntualaren prestaketan nola txertatzen diren azaldu beharko du. Aztertu beharko da nola laguntzen duen aldaketa puntualaren aplikazioak ingurumen-helburuak txertatzen.\nPlana prestatzean, txostenak era espezifikoan justifikatu beharko du nola hartu diren kontuan ebazpen honetako A atalean jasotako ingurumena babesteko helburuak eta printzipio eta irizpide jasangarriak. Justifikazio hori bai arauetan bai planean bertan ezarritako adierazleen eta mugen erabileran oinarrituko da.\nIngurumen-txosten estrategikoak hierarkikoki goi-mailakoak diren lurralde- eta sektore-antolamenduko planekin bateragarria dela dioen azterketa bat aurkeztu beharko du. Zehazki, eta beste batzuen artean, honako plan hauek hartuko dira kontuan:\n– Bilbao Metropolitarraren Eremu Funtzionaleko Lurralde Plan Partziala.\n– EAEko Jarduera Ekonomikoetarako Lurzorua Sortzeko eta Saltoki Handiak Antolatzeko Lurraldearen Arloko Plana.\n– Leioako Hiri Antolamendurako Plan Orokorra.\nHalaber, eremuari aplikatu beharreko gainerako planei dagokienez izan daitezkeen bigarren mailako ondorioak eta eragin metagarriak eta sinergikoak identifikatuko dira. Hemen identifikatutako ondorioak, halakorik izanez gero, aldaketa puntualaren inpaktuak identifikatu eta baloratzeko apartatuan ebaluatuko dira. Xedea da helburu komunak lortzea, eta horrez gain, aldaketa puntualaren jarduketarako alternatibak aztertzea, baldin eta beste planen helburu eta jarduketa-ildoekiko gainjartze, gatazka edo bateraezintasunak agertzen badira.\nTxostenak ingurumenaren egungo egoeraren alderdi garrantzitsuak deskribatu beharko ditu, eragin nabarmenak jasan ditzaketen guneen ingurumen-ezaugarriak zehaztuz eta aldaketa aplikatu ezean gune horiek izan dezaketen bilakaera azalduz, klima-aldaketa bera ere kontuan izanik.\nAldaketa puntualaren garapen-eremuaren ezaugarriak eta aurreikusitako jarduketak direla-eta, haren garapenak eragina izan dezakeen ingurumeneko elementu guztiak identifikatu beharko dira.\nEra berean, egon daitekeen edozein ingurumen-arazo garrantzitsu eta eremuaren garapen urbanistikoari buruzko mugapenak identifikatu behar dira, baita ebazpen honetako C atalean jasotako edozein gunerekin erlazionatutako arazoak ere.\nHorrez gain, lurraldearen ingurumen-unitate homogeneoak definituko dira, horien paisaia-ezaugarrien eta baliabide naturalen azterketa integratutik abiatuta.\nLehen aipatutako ingurumen-alderdiak era kartografikoan adierazi beharko dira, aldaketa puntual honen izaera espezifikoaren heineko eskalan.\nIngurumenaren gaur egungo egoeraren deskribapena ingurumen-adierazleen erabileran bermatu beharko da; horretarako, Ingurumen Esparru Programaren adierazleen oinarrizko panelean jasotakoak erabili ahal izango dira, baita lurraldeari eta ingurumenari buruzko Eustatenak ere, eta ebazpen honetako aurreko apartatuetan adierazitako ingurumen-helburuen bilakaerari buruzko informazio garrantzitsua eman dezaketen beste guztiak.\nKontuan izan beharko dira, gutxienez, proposamenarekin alderatuta egungo egoerari dagozkion adierazle hauek:\n– Baso naturalen ehunekoa, azalera osotik.\n– Belardien ehunekoa, azalera osotik.\n– Lurzoru naturalaren ehunekoa, ez artifizializatua.\n– Espazio libreetarako ehunekoa, azalera osotik.\n– Atmosfera-, soinu- eta argi-kutsaduraren adierazleak.\nAipatutako adierazleei buruzko datuak izan beharko ditu txostenak, eta, halakorik ez badu, alderdi berak adierazten dituzten beste adierazle batzuei buruzkoak; kasu bakoitzean, datu zehatzak lortzeko egon litezkeen zailtasunak justifikatu beharko ditu. Era berean, proposatzen diren beste adierazle batzuei buruzko datuak jaso beharko ditu txostenak, ingurumen-zaintzako programa aplikatzeko erreferentziako ingurumen-egoera zehaztuta gera dadin.\nApartatu honetan, ingurumenean eragin ditzakeen ondorio adierazgarriak aztertu beharko dira, honako alderdi hauek barnean hartuta: biodibertsitatea, biztanleria, giza-osasuna, fauna, flora, lurra, ura, airea, kultura-ondarea, ondare historikoa barne, klima-faktoreak, klima-aldaketan izan dezakeen eragina –bereziki, aldaketa puntualari lotutako karbono-aztarnaren ebaluazio egokia–, ondasun materialak, paisaia; faktore horien arteko interakzioa ere kontuan izan behar da, eragindako ekosistemek eskainitako ingurumen-zerbitzuak ere ebaluatuz. Eragin horiek barnean hartu behar dituzte zeharkako ondorioak, metaketak, sinergiak, epe labur, ertain eta luzerako eraginak, ondorio iraunkorrak eta aldi baterakoak, positiboak eta negatiboak.\nTxostenak aldaketa puntuala aplikatzearen ondorioz sortzen diren ekintzen eta ingurumenean eragin kaltegarriak izan ditzaketenen deskribapen zehatza garatuko du, bai aldaketa puntualaren helburuekin zuzenean lotuta daudenak, bai hura garatzeko beharrezkoak diren jarduketa erantsiak, bereziki, zuhaitz-masa naturalen eta interes komunitarioko habitaten gaineko jarduketak.\nHorrela identifikatutako ekintza bakoitzerako, espero daitezkeen ingurumen-ondorio gertagarriak deskribatuko dira, eta, hala behar denean, ingurumen-ondorio kaltegarri jakin bat gertagaitza dela justifikatu beharko da. Eta, identifikatutako inpaktu guztietatik berariaz nabarmendu beharko dira garrantzitsutzat hartutakoak.\nIngurumen-txosten estrategikoak bermatu beharko du bete egingo direla 213/2012 Dekretuan ezarritako kalitate akustikoaren helburuak (213/2013 Dekretua, urriaren 16koa, Euskal Autonomia Erkidegoko kutsadura akustikoari buruzkoa). Horretarako, aukeratzen den antolamendu-proposamenaren inpaktu akustikoari buruzko txosten bat aurkeztu beharko da. Txosten horrek guneko eragin akustiko globala aurreikusi ahal izateko zarata-mapak eta ebaluazio akustikoak izan beharko ditu, aipatutako Euskal Autonomia Erkidegoko hots-kutsadurari buruzko urriaren 16ko 2013/2012 Dekretuaren 37. artikuluan adierazitako edukiarekin bat eginda. Bestalde, azterketa bat egin beharko da kontuan hartutako aukera edo alternatibetan aurreikusitako zirkulazio hazkundeari buruz, baita zirkulazioaren hazkunde horrek airearen kalitatean eta zarata handitzean izango duen eraginari buruz ere.\nKutsatuta egon daitezkeen lurzoruei dagokienez, Lurzorua ez kutsatzeko eta kutsatutakoa garbitzeko ekainaren 25eko 4/2015 Legearen 23. artikuluko egoeretako bat gertatzen bada, lurzoruaren kalitate-adierazpena izapidetu beharko da. Horregatik, inbentariatutako kokaleku batean edozein esku-hartze abian jarri aurretik, lurzoruaren kalitatearen azterketa bat egin beharko da, lurzoruaren kutsadurarekin lotutako arriskurik izango ez dela bermatzeko, ez langileentzat ez ezarritakoarekin bat partzelak izango duen erabilera berriko erabiltzaileentzat, eta hondakinak eta hondeatuko diren lurrak egoki kudeatu beharko dira, indarrean dagoen hondakinen arloko legedia betez.\nAldaketa puntualaren proposamenak kontuan hartuta, a priori esanguratsutzat jo daitezke ebazpen honetako C apartatuan zehaztutako ingurumen-balioetan izango diren eraginak, eta bereziki kontuan hartu beharko dira baso naturalen eta landareri naturala duten beste gainazal batzuen presentzia edo habitat horiei lotutako mehatxatutako fauna.\nAurreko apartatuan identifikatu diren ondorio esanguratsu bakoitzarentzat, ondoriook prebenitzeko, zuzentzeko edo, hala badagokie, konpentsatzeko aurreikusitako neurriak deskribatuko dira, eta, behar izanez gero, klima-aldaketan izan dezaketen eragina arintzeko eta horretara egokitu ahal izateko. Ahal den heinean, zehaztuko da proposatutako neurri bakoitza zer garapen-tresnatan ezarriko den.\nHorrez gain, ingurumen-txosten estrategikoak aurreikuspen hau ere identifikatu beharko du: ingurumen-inpaktuaren ebaluazioa egitera behartuta dauden proiektuena, Plana etorkizuneko baimenerako marko edo esparru dutenena alegia. Hala badagokio, proiektuak gauzatzean sortutako eraginak gutxitzeko gidalerroak ere ezarriko dira.\nPrebentzio- eta zuzentze-neurrien artean, babesari buruzkoak aurreikusiko dira eta, egokia izanez gero, proposatutako antolamenduak eraldatutako lurrazala leheneratzekoak. Horrekin lotuta, kontuan hartuko dira bereziki Eusko Jaurlaritzako Natura Ondare eta Klima Aldaketa Zuzendaritzak baso naturalei eta zuhaizti autoktonoei eragindako inpaktuak minimizatzeko azaldu dituen irizpideak. Gainera, proposamenak basoko espezieen eta habitaten zatikatzeari aurre egiteko, tokiko konektibitate ekologikoko irizpideak integratu behar ditu, eta koherentzia ekologikoa handitu.\nKalitate akustikoaren helburuetara iristeko behar diren neurriak ezarriko dira, EAEko hots-kutsadurari buruzko urriaren 16ko 213/2012 Dekretuko 40. artikuluan zehaztutakoaren arabera.\nAzkenik, ingurumen-ebaluazioari buruzko Legeak (21/2013, abenduaren 9koa) eskatzen duenez, ingurumen-txosten estrategikoak barnean hartuko ditu hainbat neurri, planak klima-aldaketan izan dezakeen eragina arinduko dutenak eta hartara egokitzera bideratuko dutenak. Xede horrekin, IHOBEk egindako gida metodologiko hauek erabili ahal izango dira erreferentzia gisa: «Klima-aldaketara egokitzeko udal-programak egiteko gida. Udalsarea 21 lan-koadernoa» eta «Euskadiko Hirigintzaren Plangintzari buruzko Eskuliburua Klima-aldaketa arintzeko eta Klima-aldaketara egokitzeko (IHOBE)».\nHauek hartuko ditu barnean: alternatibak hautatzeko prozesuaren laburpen arrazoitu bat, bideragarritasun teknikoa, ekonomikoa eta ingurumen-arlokoa eta aldaketa puntualaren helburuekiko bat-etortzea eta proportzionaltasuna justifikatuko dituena, batez ere ebazpen honetako aurreko apartatuetan adierazitako ingurumen-helburuekikoak, batez ere, landare-formazioen babesarekin (zuhaiztiak, heskaiak, interes komunitarioko belardiak), paisaiaren babesarekin eta arriskuen prebentzioarekin zerikusia dutenak nabarmenduta, ebazpen honetako C apartatuan adierazitakoak barne.\nIngurumen-txosten estrategikoak barnean hartu behar du ezer ez egitearen alternatiba. Bada, aukera horretan, aldaketa puntualaren eremuak gaur egungo egoeran jarraituko luke, indarreko planak ezarritakoari jarraikiz (0. alternatiba). Arlo garrantzitsuen eboluzio gertagarriena aztertu beharko da, aldaketa puntuala ez aplikatzea gertatzen bada edo, hau da, gaur egungo egoeran, proposamenik garatu gabe.\nProposatutako soluzioa justifikatu beharko da, eta jarduketen dimentsioari eta hedadurari ez ezik, aipamena egin beharko die horietako bakoitzerako dauden soluzio tekniko guztiei ere.\nAlternatibak baloratzeko prozesu horretan, arreta berezia izango dute ebazpen honetako C atalean deskribatutako ingurumen-baldintzatzaileek.\nAzterketa horretan ebaluazioa egiteko modua deskribatuko da, bai eta aurkitutako zailtasunak ere; esate baterako, eskatutako informazioa biltzean beharbada aurkitzen diren gabezia teknikoak, edo ezagutza eta eskarmentu falta.\nAtala bukatzeko, hautatutako aukera argudiatu egin beharko da, eta bermatu egin beharko da hautatutako aukera teknikoki eta ingurumenari dagokionez bideragarria dela, eta ingurumenaren osagaiei ahalik eta afekzio txikiena eragiteko ahalegina egin beharko da.\nTxostenak ingurumena zaintzeko programa bat garatuko du. Programa horretan, aldaketa puntuala aplikatzeak ekarriko dituen ondorioak gainbegiratzeko aurreikusitako neurriak deskribatuko dira. Ingurumena zaintzeko programan adierazleak deskribatuko dira, eta, behar izanez gero, efektu esanguratsuenen erreferentziako balioak, bai positiboak bai negatiboak.\nIngurumena zaintzeko programak txostenean ebazpen honetako E ataleko 2. epigrafea betetzeko proposatzen diren adierazleak jaso beharko ditu. Era berean, kasuan-kasuan datuak zein periodikotasun eta metodologiaren bidez jasoko diren azaltzeko proposamen zehatz bat jaso beharko du.\nTxostenak aurreko epigrafeen arabera emandako informazioaren laburpen ez-tekniko bat izango du: publikoak, oro har, ulertzeko moduko informazio laburra izango du, aztertutako alderdi guztiak landuta eta, era berean, informazio grafikoa bilduta, dokumentu autoaskia eta azterlanarekiko independentea izan dadin.\nF) Oinarrizko organoak kontsultatu beharko dituen eragindako administrazio publikoak eta publiko interesduna identifikatzea.\nUrriaren 16ko 211/2012 Dekretuak 12. artikuluan eta abenduaren 9ko 21/2013 Legeak 22. artikuluan xedatuaren ondorioetarako, ebazpen honetako kontsulten izapidea betetzeko erabilitako zerrenda hartuko da gai honen eraginpeko administrazio publikoen eta interesdunen zerrenda osatzeko, aipatu abenduaren 9ko 21/2013 Legearen 30. artikuluaren arabera. Ingurumen-organoak honako hauei egin die kontsulta:\n– Eusko Jaurlaritzako Natura Ondare eta Klima Aldaketa Zuzendaritza.\n– Eusko Jaurlaritzako Kultura Ondarearen Zuzendaritza.\n– Eusko Jaurlaritzako Osasun Publikoaren eta Adikzioen Zuzendariordetza.\n– Eusko Jaurlaritzako Nekazaritza eta Abeltzaintza Zuzendaritza.\n– IHOBE, Eusko Jaurlaritzako Ingurumenaren Kudeaketarako Sozietate Publikoa.\n– Bizkaiko Foru Aldundiko Kultura Zuzendaritza Nagusia.\n– Bizkaiko Foru Aldundiko Nekazaritzako Zuzendaritza Nagusia.\n– Bizkaiko Foru Aldundiko Azpiegiturarako eta Lurralde Garapenerako Zuzendaritza Nagusia.\n– Bizkaiko Foru Aldundiko Ingurumeneko Zuzendaritza Nagusia.\n– Gipuzkoako Ekologistak Martxan elkartea.\n– Eguzki. Eguzkizaleak aisialdirako elkartea.\nG) Jendaurreko informazioaren eta kontsulten modalitateak, iraupena eta epeak zehaztea.\nInformazioa eskuratzeko eta parte-hartze publikoa izateko eskubidea bermatzeko, organo erabakitzaileak, edo, hala badagokio, sustatzaileak (aztergai dugun kasuan organo biak bat datoz), jendaurreko informazioaren izapidearen pean jarriko du Planaren hasierako bertsioa, ingurumen-txosten estrategikoarekin batera, 45 egunez gutxienez.\nEra berean, eta aurreko izapidearekin batera, abenduaren 9ko 21/2013 Legearen 19. artikuluan ezarritakoaren arabera, Ingurumen Administrazioaren Zuzendaritzak kontsultatutako erakundeen iritzia jaso beharko du, gutxienez.\n2013ko abenduaren 9ko 21/2013 Legearen 17. artikuluaren arabera, gehienez ere hamabost hilabetekoa izango da txostena, arauaren 21. eta 22. artikuluetan aurreikusitako kontsultak eta informazio publikoaren prozedura gauzatzeko epea, irismeneko dokumentu honen erakunde sustatzaileari jakinarazten zaion egunetik hasita.\nH) Dokumentazioa aurkezteko jarraibideak.\nAbenduaren 9ko 21/2013 Legearen 16. artikuluaren arabera, kualifikazio profesional eta goi-mailako hezkuntzari buruzko arauen arabera behar besteko gaitasun teknikoa duten pertsonek egin beharko dute txostena, eta Legearen eskakizunak betetzeko behar den kalitatea izango du. Ingurumen-txosten estrategikoaren egileak identifikatu behar dira, haien titulazioa eta, hala badagokio, lanbide arautua adierazita. Identifikazioak barnean hartuko ditu izen-abizenak eta nortasun-agiri nazionalaren kodea edo helburu berberetarako balio duen beste dokumentu bat. Gainera, amaiera-data eta pertsona horien sinadura jasoko dira. Txostenaren edukien eta informazioaren fidagarritasunaren erantzule izango dira horiek, salbu eta Administrazioak berak frogagarri gisa emandako datuak.\nDokumentazioa aurkezteko, honako jarraibide hauek bete beharko dira:\n1.– Ingurumen-adierazpen estrategikoaren eskaerarekin batera aurkeztutako dokumentuek koherentzia egokia errespetatu beharko dute, haien artean nahiz aurretik aurkeztutakoekin, hartara erabakia hartu behar duten administrazio-organoen lana erraztuz eta ez eragotziz.\n2.– Arreta berezia jarri beharko da kasu bakoitzean dokumentu teknikoen atalak haien artean erlazionatzea ahalbidetzen duten datuak adieraztean (esaterako, atal batean proiektuko ekintzak deskribatzen badira eta beste batean ekintza horiek eragindako ingurumen-inpaktuak, bi kasuetan ekintzak izen berarekin aipatu beharko dira).\n3.– Beharrezkoa balitz, datuak zein iturritatik lortu diren adierazi behar da.\n4.– Behar den apartatuetan, planaren, programaren edo proiektuaren dokumentazio grafikoa eta kartografikoa gehitu beharko da; gutxienez, planaren eta aurreikusitako jarduketen informazio kartografikoa aurkeztuko da. Planoak PDF formatuan aurkeztu beharko dira, eta geoerreferentziatuta egon beharko dute; hau da, PDFek eremuaren koordenatuak jaso beharko dituzte UTM30N ETRS89 erreferentzia-sistema ofizialean.\n5.– Kode eta titulu batekin identifikatu behar dira plano guztiak. Halaber, honako hauek adierazi beharko dira: irudikatutako datuak zuzen interpretatzeko behar diren azalpenak eta sinboloak; eskala grafikoa eta zenbakizkoa, inprimatzeko formatua adierazita; sinadura, eta noiz egin den.\n6.– Jatorrizko eskalatik murriztutako planoak aurkeztuz gero, jatorrian adierazitako eskala zuzendu beharko da planoan, zalantzarik sor ez dezaten horretan oinarrituz egindako neurketek.\n7.– Analisi teknikoa behar bezala egin ahal izateko, pantailaratzeko PDF formatuko artxiboez gain, planoen kopia gehigarri bat entregatu beharko da, shape formatuan (UTM30N ETRS89 erreferentzia-sistema erabilita), eta ezingo da 10 Mb baino gehiagokoa izan. Shape fitxategia ZIP fitxategi batean entregatuko da konprimituta, dituzten 4 fitxategiek osatuta:.shp,.shx, dbf., prj.\nLau fitxategiak bilduko dituen «eremua.zip» shape konprimatuaren adibidea:\n8.– Testuetan aipatutako eranskin, irudi, plano edo argazki guztiak aurkeztu beharko dira dokumentazioarekin batera. Erreferentzia horiek kasuan kasuko elementua erraz aurkitzeko moduan egingo dira, argi eta garbi.\n9.– Informazio jakin bat dokumentuetako apartaturen baten osatze edo zuzentze gisa aurkeztuz gero, eta aldi berean espedientean mantentzen bada zuzendu nahi den apartatua, informazio berriak adierazi beharko ditu jatorrizko dokumentuan osatzearen edo zuzentzearen ondorioz ezeztatutzat edo ordezkatutzat jo beharreko kapituluak, orrialdeak, epigrafeak, apartatuak, paragrafoak, esaldiak, koadroak, irudiak, planoak eta abar. Aurreko informazioren bat osatzen edo zuzentzen duen informazioak egoera horren berri eman beharko du hasieran. Eskaera bat zuzentzeko aipatutako jarraibideak betetzen ez badira, izapide gehigarri bat eskatu ahal izango da, kontraesanezko edo inkongruenteak izan daitezkeen alderdiak argitzeko, eta horrek atzerapena eragin dezake prozeduraren ebazpenean.\n10.– Eskaera IKS-eem sistemaren bidez aurkeztu beharko da, aplika daitezkeen eta Ingurumen, Lurralde Plangintza eta Etxebizitza Sailaren webgunean eskura daitezkeen fitxak eta inprimakiak erabilita; zehazki, helbide honetan:\n11.– Dokumentu bat.pdf formatuan aurkezten denean, gehienez 30 MB izango ditu eta bilaketak egiteko aukera eman behar du. Luzera handiagoko dokumentuak zatitu egin behar dira sisteman txertatzeko.\n12.– Aurkeztutako dokumentazio guztiaren aurkibide osoa txertatuko da, adierazitako ataletako bakoitza zein orrialdetan dagoen zehaztuta. Aurkibidea aurkeztean.pdf dokumentu baterako, adierazitako orrialde-zenbakia bat etorriko da orrialde hori aurkitzeko irakurketa programaren «Joan orrialde honetara» eremuan adierazi behar denarekin.\n13.– Organo sustatzaileak datuak igortzean datu pertsonalak babesteari buruzko arautegia betetzen dela bermatu beharko du beti.\nLaugarrena.– Ebazpen honen edukia jakinaraztea Leioako Udalari.\nBosgarrena.– Ebazpen hau Euskal Herriko Agintaritzaren Aldizkarian eta Ingurumen, Lurralde Plangintza eta Etxebizitza Sailaren webgunean argitara dadila agintzea.\nVitoria-Gasteiz, 2019ko abuztuaren 28a.\nEBAZPENA, 2018ko ekainaren 6koa, Ingurumen Administrazioaren zuzendariarena, Donostiako Hiri Antolamendurako Plan Orokorraren aldaketa puntualaren («2.1. Hirigintzako arau orokorrak» dokumentua) ingurumen-txosten estrategikoa formulatzen duena.\nEBAZPENA, 2019ko irailaren 17koa, Ingurumen Administrazioaren zuzendariarena, zeinaren bidez egiten baita honen ingurumen-txosten estrategikoa eta hirugarren aldaketa puntualaren irismen-dokumentua: Leioako udal-mugarteko 35B Larrakoetxe sektorea.


Albisteak - JARRAITU BIDE URDINA\nEhungintzako produktuen industria arduratsuak segurtasuna eta ingurune garbia bermatzen ditu, eta horrela, parte hartzen duten enpresa guztiei epe luzeko negozio eredua bermatuko zaie. Azken teknologiak eta aplikatutako praktika onenek abantaila lehiakorra lortzen dute eta, aldi berean, ingurumenean eta pertsonetan eraginak murrizten dituzte. Hau da bide urdinaren azpian ulertzen duguna. Elkarrekin ehunen ingurumen inpaktua hobera aldatzen dugu.\nURRATZ URRATU IRAUNKORTASUNERANTZ\nEhungintzako produktuen fabrikazio prozesuaren hasieratik substantzia kimikoak kudeatzea - BLUESIGNek konpromisoa hartzen duen ikuspegia. Sarrera korrontearen kudeaketa hori lortzeko bidea da. Horregatik, industria kimikoko bazkideek in situ ebaluazio zorrotza egiten dute inplementatutako Produktuaren Zuzendaritza Sistemaren eraginkortasuna aztertzeko. Horrek fabrikatutako produktu kimikoei eta horien arriskuei begirada gardena ematea ahalbidetzen du. Datu zehatzak eta arrisku txikiko produktu kimiko berriak garatzea dira gakoa arriskua kudeatzeko eta substantzia kimiko arriskutsuetatik iraunkortasunez alde egiteko. Benetako Aldaketa Kimikoen Kudeaketak hornidura-kate osoko desintoxikazioa errazten du, eta, aldi berean, lan eta bizi baldintza seguruagoak eta iraunkorragoak eskaintzen ditu.\nProdukzio instalazio seguru eta garbietan soilik ikuskatutako produktu kimikoekin fabrikatutako ehungintzako materialak eta osagarriak - BLUESIGNek bermatzen du in situ enpresen ebaluazioen bidez eta fabrikatzaile mota guztientzako arriskuak kudeatzeko plan integrala ezarriz. Kudeaketa kimiko kualitatibo eta kuantitatiboaz gain, kontzeptuak baliabideak hobetzeko prozesamendua sustatzen du, pertsonen eta ingurumenaren gaineko eraginak gutxitzeko. Estandar soziala betetzea guretzat oinarrizko baldintza da. Hornitzaileen katean pozik dauden langileak eta kontsumitzaile konbentzituak dira emaitza.\nEhungintzako produktuen trazabilitateak egiaztatutako datuak eta informazio kualifikatua behar ditu. Gainera, trazabilitatea azkarra eta konplexua izan behar da negozioaren erabaki arduratsuak hartzeko. Cloud Computing irtenbideak produktuen trazabilitate jarraitua eskaintzen du, lineako arriskuen abisua aldaketak badaude, baita arriskuak gutxitzeko gomendioak ere. Sareko hornitzaile kate batek bazkide egokiak elkarrekin lotzen ditu. Horrela, produktuak efizientzia handiz eta kontsumitzailearentzat eta ingurumenarentzat ahalik eta etekin handienarekin fabrikatzen dira. Hau trazabilitate zuzena da.\nMunduak janzten du: bide urdina jarraitzen duten eta trazabilitate argia eta jarraia duten ehungintza produktuak. Markaren kalitateak ingurumenaren gaineko zama minimoa adierazten du, iraunkortasun maximoz. Komunikazio irekiak hirugarrenek egiaztatutako eta oinarritutako informazioaren bidez produktuaren istorio berri bat kontatzen du, irudi zintzo eta iraunkorra bermatuz konfiantza sortuz. Industriaren ahalegin ikaragarria erakusten dugu eta kontsumitzailea bide urdinetik bideratzen dugu.


Internet bizitza modernoaren osagai garrantzitsua da — osagai gakoa hezkuntzan, komunikazioan, elkarlanean, negozioetan, aisialdian eta gizartean oro har.\nGizabanakoen segurtasuna eta pribatutasuna Interneten funtsezkoak dira eta ezin dira hautazkotzat hartu.\nNorbanakoek Internet, eta Interneten dituzten esperientzia propioak mamitzeko gaitasuna izan behar dute.\nKomunitatean oinarrituriko prozesu gardenek parte-hartzea, erantzukizuna eta konfiantza sustatzen dituzte.\nInterneten garapenean komertzialki eragiteak onura ugari dakartza; etekin komertzialaren eta onura publikoaren arteko oreka kritikoa da.\nMozilla Foundation(e)k harekin bat egin eta Interneten ikuspegi hau gauzatzeko bide berriak bilatzeko gonbidapena luzatzen dio Mozilla Manifestuko printzipioekin bat datorren orori.\nHizkuntza Hizkuntza aragonés عربي Беларуская Български বাংলা Bosanski Català Maya Kaqchikel Čeština Cymraeg Dansk Deutsch Dolnoserbšćina Ελληνικά English (Canadian) English (British) English Esperanto Español (de Argentina) Español (de Chile) Español (de España) Español (de México) Euskara فارسی suomi Français Frysk Avañe'ẽ ગુજરાતી (ભારત) हिन्दी (भारत) Hrvatski Hornjoserbsce magyar Interlingua Bahasa Indonesia íslenska Italiano 日本語 ქართული Taqbaylit 한국어 Lietuvių മലയാളം मराठी Melayu Norsk bokmål Nederlands Norsk nynorsk ਪੰਜਾਬੀ (ਭਾਰਤ) Polski Português (do Brasil) Português (Europeu) rumantsch Română Русский slovenčina Slovenščina Shqip Српски Svenska தமிழ் ไทย Türkçe Українська اُردو Tiếng Việt 中文 (简体) 正體中文 (繁體)


Bekak eta laguntzak | Grado en Gestión de Marketing y Empresarial | Cámarabilbao University Business School\nHome|Bekak eta laguntzak\nBekak eta laguntzakCámarabilbao2022-05-26T17:13:59+02:00\nEzagutu CÁMARABILBAO University Business Schoolen ikasteko dauden bekak.\nBekak lehen aldiz eskuratzeko\nBekak espediente akademikoaren batez besteko notaren araberakoak izango dira.\nSartu berriak diren ikasleen kasuan, DBHko 3. eta 4. mailako eta Batxilergoko 1. mailako batez besteko aritmetiko baten bitartez kalkulatuko da, edo, LOGSE/LOMCE Batxilergoa ez den beste bide batetik badator, baliokide denaren bitartez.\nAurreko urteetan matrikulatutako ikasleentzat, beren espedientearen batez bestekoa aplikatuko da ikastetxe honetan sartu direnetik, eta beharrezkoa izango da aurreko ikasturteetako krediturik ez izatea.\nFamilia-unitatearen errenta eta ondare-egoera.\nZenbat kide dituen. (Ikus taulak -gaztelaniaz-)\nENPRESAREN KUDEAKETA ETA MARKETIN GRADUA\nAurreko ikasturteetako bekak berritzea\nEspedientearen batez bestekoa ikastetxean sartzen denetik aplikatuko da. Eskatzaileak ezin izango du gainditu gabeko irakasgairik izan, baldin eta aurreko urtean egindako kredituen % 15 gainditzen badu. Gainera, kreditu horiek ez dute laguntzarik jasoko.\nBeka horiek ezin zaizkie pilatu CÁMARABILBAOk aplikatutako beste deskontu batzuei.\nLaguntza horiek emateko, Eusko Jaurlaritzak eta/edo Hezkuntza Ministerioak deitzen dituzten beka ofizialak ere eskatu beharko ditu ikasleak, ezarritako epeen barruan.\nEskatzaileak nahitaez aitortu behar ditu edozein erakunde publiko edo pribatuk ikastaro bererako jasotako beka guztiak. Horietakoren bat jasoz gero, CÁMARABILBAOren beka murriztu egingo da, guztien baturak Ganberak ezarritako laguntzaren bikoitza gainditzen ez duen balioraino.\nLaguntza ematean eta zehaztean, gainera, ikasleak aurkezten dituen egoera guztiak baloratuko dira, betiere behar bezala justifikatuta badaude. Adibidez: desgaitasun-maila, zurztasuna, familia ugaria edo guraso-tximinoa, etab.\nBeken emakida eta zuzkidura ikastetxeko Zuzendaritzari dagokio, eta apelaezina izango da.\nLehenengo deialdian onarpen-probak gainditu eta CAMARABILBAO UNIVERSITY BUSINESS SCHOOLen onartuta dauden pertsonek “beka-eskabidearen formularioa” aurkeztu beharko dute, Idazkaritzan eskatzen den dokumentazioarekin batera.\nBERRITZEA ETA GOI-MAILAKO IKASTAROAK\nEskabidea 2022ko irailaren 1etik 13ra bitartean aurkeztu beharko da.\nBeka eman izanaren jakinarazpena “inskripzioaren Hasierako Ordainketa” egiteko azken eguna baino lehen egingo da.\nBeka esleitzeko, “INSKRIPZIO/FORMALIZAZIO Hasierako Ordainketa” gauzatu beharko da adierazitako egunetan.\nBeka eman dela urriaren 4a baino lehen jakinaraziko da.\nBekak eskatu ahal izateko, agiri hauek aurkeztu beharko dira:\nBeken eskaera, behar bezala beteta.\nSartu berriak diren ikasleentzat, DBHko 3. mailako, DBHko 4. mailako eta Batxilergoko 1. mailako notak, edo baliokideak, LOGSE/LOMCE Batxilergoa ez den beste bide batetik badatoz.\nErrolda-ziurtagiria, etxebizitzan bizi diren kideak zehaztuta.\nFamilia-unitate osoaren azken ekitaldiko PFEZaren aitorpena eta gainerako diru-sarrera guztien ziurtagiria (langabezia-prestazioak, pentsioak, diru-laguntzak, etab.).\nBanantzearen edo dibortzioaren kasuan, jasotako pentsioaren zenbateko eguneratua egiaztatu beharko da, edo jaso ez dela dokumentatu.\nIkasleari edo haren familia-unitateari eragiten dion edozein inguruabar egiaztatu beharko da: desgaitasun-maila, zurztasuna, familia ugaria edo guraso bakarrekoa, etab.\nBilboko Merkataritza Ganberak beretzat gordetzen du egokitzat jotzen duen dokumentazio guztia eskatzeko eskubidea.\nENPRESEN KUDEAKEA ETA MARKETIN GRADUA\nEskabideak Eusko Jaurlaritzaren/Beken, Laguntzen eta Diru-laguntzen webgunean agertzen den eskabide telematikoaren ereduan bete beharko dira. Behin inprimakia beteta, bizikidetza- edo familia-unitateko kide konputagarri guztiek sinatuta eta eskatutako dokumentazio guztiarekin batera, Unibertsitate Eskolako Idazkaritzan aurkeztuko da, deialdiaren epearen barruan.\nHezkuntza eta Lanbide Heziketako Ministerioaren bekak\nBeka-eskabideak “Izapideak eta Zerbitzuak” webgunean agertzen den eskabide-ereduan bete beharko dira.\nBete ondoren, eskabide-eredua pdf fitxategian inprimatu eta aurkeztu beharko dute, eskatzaileak eta gainerako kide konputagarriek behar bezala sinatuta eta beharrezko dokumentazioarekin batera, Unibertsitate Eskolako Idazkaritzan, deialdiaren epearen barruan.


Korrikaren azken kilometroak Gipuzkoan barrena | El Diario Vasco\nGipuzkoaKorrikaren azken kilometroak Gipuzkoan barrena\nGipuzkoan barrena ibili eta gero, Bizkaira bideratuko dira euskaltzaleak / Lasa\nAmaitzear da Korrika, eta Gipuzkoan ere azken kilometroak ari da egiten ekimena; Bergara, Soraluze eta Eibartik igaro ondoren sartuko da Bizkaira, igandean Gasteizen amaitu aurretik\nEL DIARIO VASCODonostia Sábado, 13 abril 2019, 17:18\nApirilaren 14an Gasteizen amaitu aurretik, azken kilometroak egiten ari dira Korrikazaleak. Milaka euskaltzalek lagundu diote lekukoari bidean, eta Donostiatik igarotzean, Txillardegiren bilobek ere egin dute 'Klika', ekimenarekin bat egindako gainerako gipuzkoarrekin batera. Gipuzkoan barrena ibili eta gero, Bizkaira bideratuko dira euskaltzaleak, handik Gasteizerako bidea hartu baino lehen.\nMutrikun hasi zuen 21. Korrikak Gipuzkoako ibilbidea, edizio honetan bigarrenez. Hernanirako bidean harrapatu dituzte apirilaren 13aren lehenengo orduek korrikalariak eta furgoneta. Hernanitik Urnietara joan dira, eta handik Andoain, Tolosa, Eibar, Arrasate, Aretxabaleta, Leintz Gatzaga eta Eskoriatzara.\nLarunbatean, Buruntzaldea, Tolosaldea, Goierri, Urola Garaia, Debagoiena, Soraluze eta Eibar inguruan ibiliko da 21. Korrika Durangotik Bizkaiara sartu aurretik. Zehazki, 15:00rak inguru, Eibartik igaroko da. Kirolarekin lotutako hainbat kilometro jazoko dira azken herri horretan; batetik, Korrikak Euskal Herriko Itzuliarekin kointzidituko du, eta bestetik, Eibar Kirol Elkarteak eta Aspeko pilotariek ere eramango dute lekukoa.\nOrdu erdi gerorago, korrikalariak Bizkaira sartuko dira Ermutik, eta Durangaldeako ibilbideari ekingo diote. Elorrio, Atxondo eta Abadiñotik pasatuko dira, eta arratsaldeko zazpietan, Durangotik.\nEuskararen aldeko lasteketak azkeneko eguna du igandean. Jai giroan agurtuko dute AEKkoen eskutik 21. edizioa. Kale animazioa, joaldunak, herri bazkaria, umeentzako jolasak, artisauak, ekoizle arabarren postuak, emakume bertsolariak... Korrikaren amaiera festa jendetsua izatea espero dute antolatzaileek.\nEgun osoan zehar hamaika ekitaldi izango dira, baina garratzitsuena eguerdiko 12:30ean izango da Gasteizko Andra Mari Zuriaren plazan. Ordu horretan iragarrita dago 21. Korrikaren lekukoak barruan duen mezua irakurtzeko hitzordua. Oraindik ezin da jakin nork idatzi duen eta zer esan nahi izan duen.\nAurretik, Korrikak azken bisita egingo du Gipuzkoan. Izan ere, Debagoienako bizilagunek hartuko dute lekukoa goizaldera. Arrasate, Aretxabaleta, Leintz Gatzaga eta Eskoriatza inguruan ibiliko da lasterketaren lekukoa 3:52tik 5:30ak bitartean.\nGalería. Korrika, kostaldetik iritisa da Gipuzkoara


Irekia Eusko Jaurlaritza - Gobierno Vasco :: EHAA xedapena 201903804\n123/2019 DEKRETUA, uztailaren 30ekoa, SPRI – Enpresen Garapenerako Euskal Agentzia erakundeari baimena ematen diona Parque Tecnológico de Álava – Arabako Teknologi Parkea SA sozietatearen kapital gehikuntzan parte hartzeko, eta Parque Tecnológico de Álava – Arabako Teknologi Parkea SA sozietatearen estatutuak aldatzeko dena.\nXedapenaren zenbakia: 201900123\nHurrenkenaren zenbakia: 201903804\nSPRI – Enpresen Garapenerako Euskal Agentziaren Administrazio Kontseiluak 2019ko maiatzaren 22ko bileran erabaki zuen Eusko Jaurlaritzari eskatzea baimena eman ziezaiola, EAEko aurrekontuak onartzeko 5/2017 Legearen 5.c) apartatuari jarraikiz, agentzia horrek berak parte har zezan Parque Tecnológico de Álava – Arabako Teknologi Parkea SA sozietatearen kapital-gehikuntzan parte hartzeko. Guztira, 2.159.949 euro harpidetuko dira, eta hori % 72,91ko partaidetza izango da. Eragiketa horren ostean, % 66,08koa izango da SPRI – Enpresen Garapenerako Euskal Agentziaren parte-hartzea.\nParque Tecnológico de Álava – Arabako Teknologi Parkea SA sozietatearen helburuak honako hauek dira: inbertsio eta ekimen industriala sustatu eta bultzatzea, industria-pabiloien konplexu bat eraikiaz, eta horiek, errentamendu-formulen, jabetza-transferentzien edo prekarioko lagapenaren bidez kudeatuaz, lokalen eta zerbitzuen promozioa eta komertzializazioa eginez, eta haietan instalatu nahi diren enpresak gonbidatu eta hautatuaz; enpresa horiek teknologia aurreratuko jarduerak burutu beharko dituzte, bereziki elektronikaren edo informatikaren arloan (hardware eta software); guzti hori produktu, prozesu eta zerbitzuei aplikatuaz, eta halako instalazioetan obligaziozko diren zerbitzuen ustiapen eta kudeaketa iraunkorrarekin aurrera eginez; zerbitzuok honakoak lirateke: testuen prozesaketa, telexa, ordenagailu bidez marrazketa, datu-baseekiko konexioa, ordenagailuen alokairua, bulegoetako makinaria, batzar-aretoak eta telefono bidezko arreta pertsonalizatua.\nOndorioz, Ekonomiaren Garapeneko eta Azpiegituretako sailburuaren eta Ogasun eta Ekonomiako sailburuaren proposamenez, eta Gobernu Kontseiluak 2019ko uztailaren 30ean egindako bilkuran proposamena aztertu eta onartu ondoren, honako hau\n1. artilukua.– Baimena ematea SPRI – Enpresen Garapenerako Euskal Agentziari Parque Tecnológico de Álava – Arabako Teknologi Parkea SA sozietatearen kapital-gehikuntza harpidetzeko, 2.159.949 euroko guztizko zenbatekoarekin, hau da, gehikuntza horren % 72,91. Eragiketa horren ostean, % 66,08koa izango da SPRI – Enpresen Garapenerako Euskal Agentziaren parte-hartzea.\n2. artilukua.– Baimena ematen zaie Euskal Autonomia Erkidegoko Administrazioaren titularitatekoak diren akzioen ordezkariei kapital-gehikuntzaren ondorioz Parque Tecnológico de Álava – Arabako Teknologi Parkea SA sozietatearen estatutuen 2. artikuluaren aldaketa onartzeko, eta honela idatzita geratzen:\n«Berrogeita zazpi milioi, zortziehun eta berrogeita hiru mila eta laurehun eta berrogeita hemeretzi (47.843.459) euro ezartzen da kapital soziala, zazpiehun eta laurogeita lau mila hiruehun eta hemeretzi (784.319) akziotan zatituta; akzio bakoitzak hirurogeita bat euro (61,00) balio nominala du, eta akzioak zenbakituta egongo dira, 1etik 784.319ra, biak barne, eta erabat harpidetuta eta ordainduta».


Prozesua eta produktua - Didakteka\nIrakurketaren baitan bi alderdi bereizten dira:\nProduktuaz aparte, prozesuaz ere kezkatu beharra dago, eta horrela, irakurri bitartean zer gertatzen den eta zer egin behar den aztertu behar da. Horretarako, ikasleen irakur-estrategiak ikertzea funtsezkoa izango da.\nIrakur-estrategia edo estrategia kognitiboen erabilera, beraz, ezinbestekoa izango da ulermena gertatu ahal izateko. Estrategiak irakurleak testua ulertzeko erabiliko dituen buru-eragiketa kontzienteak nahiz inkontzienteak izango dira. Adibide gisa ondorengoak ditugu: skimming-a, scanning-a, irakurketa kritikoa, hitzak inferitzea...\nHala ere, ikasleak irakur-estrategiak modu eraginkorrean erabili ahal izateko, azpimarratu behar dugu, hitzen atzemate automatikorako estrategiak eta ezagutza lexikal eta gramatikalak oso inportanteak izango direla.\nOrriaren azken aldaketa: 12:16, 29 Azaroa 2007.\nOrri hau 3.451 aldiz bisitatu da.


Ikara | erritarrak | GAUR8 - mila leiho zabalik\nMamuren ari bada Europan hedatzen, hori ikara da. Kontinente zaharrean bezala mundu zabalean ere. Ez da noski berria, baina badira bolada bereziki ikaragarriak. Pasa berri den apirila horren lekuko, ikara egin baitute lurrak, itsasoak eta jendetzak.\nDenon belarrietara heldu da Nepaleko lurrikara. Askoren begietara Everesteko behe kanpalekua astindu duen elur-jauzia. Ikusgarria izan da ere Txileko hegoaldean Calbuco sumendiaren leherketa. Hainbesteko zabalpenik gabe, Albanian ere lurretik borborka heldu da ikara apirilaren lehenean, BNK Petroleum enpresaren fraking putzua geiser baten moduan lehertu denean Kumán herrixkan. Ikaragarriak dira irudiak, herri bat ur kutsatuko jacuzzi lokaztu bilakatua. Hain zuzen, gasa erauzteko metodo honek lurra ikaratzen duela frogatutzat eman da, Nature Communications aldizkarian argitaratu berri denez. Zehazki, AEBetako Texaseko Azle herrian, 2013 eta 2014 artean, 30 bat lurrikarren jatorria frakinga dela ondorioztatu du geologo eta sismologo talde batek egindako ikerketak.\nEta lurrak bezala, itsasoak ere ikara egin du apirilean. Ikara dario itsasoari. Krokodilo malkoak isurtzen ditugu europarrek inguruko lurretan eragindako ikaragatik; mediterraneoa hilobi erraldoi bihurtua dugu. Mare nostrum, sepulchro eorum (gure itsasoa, haien hilobia). Heriotza isasoratzearen kapitulu berri bat besterik ez, apirila honetakoa, Fukushimakoa lez. Oraingoan, zentral nuklearreko ur kutsatuak Pazifikokoekin ez nahasteko punpa sisteman jazo ei da akatsa eta TEPCO konpainiak argitu ez duen ur erradiaktibo kopurua isuri da. Hain zuzen ere, ikaratzeko apiril honetantxe, Canadak berri eman du dagoeneko haien kostaldera heldu direla Japoniako ur erreadioaktiboak. Zehazki, otsailean Vancouverren zesio 134 eta 137 maila txikiak hauteman dira. Hori guztia, Japonian abiadura handiko trenak, maglev deritzanak, marka berri bat ezarri berri duenean 600 km/h abiadura gaindituta.\nEta halaxe pasatzen dira berri guztiok ere, abiadura handian, ikaragarrian. Eta behar bada horregatik ez gara dagoeneko ezerekin ikaratzen. Niri, bederen, apirileko balantze gordin horren gainetik, ikara gehien eragin didana etxean bertan jazo den fenomenoa izan da. Espainiarren laurdenak eguzkiak lurrari bira egiten diola zabaldu da pasa den astean eta, hara, nola atera garen euskaldunak horretaz trufaka! Zozoak beleari ipurbeltz, eta inozoetan inozoena bere burua horretaz salbu ikusten duena. Hasteko eta behin, bistan denez, FECYTek (Fundacion Española para la Ciencia y la Tecnologia) egindako ikerketaren laginaren %10 inguru Hego Euskal Herritarrak gara. Bestetik, eta ikerketaren emaitza batzuk begiratuz, lurraldekako emaitzetan ez gara oso ondo ateratzen espainolekin alderatuz: zientziarekiko interesa Estatuko batez bestekoaren bi heren izatera ez da heltzen gurean; nafarrak zientzia museo gutxien bisitatzen dutenen artean daude, Eta prestakuntza gutxi dutela uste dute. EAEen ere, prestakuntza batezbestekotik beherakoa dela uste da eta, zientziaren onurak eta kalteak ebaluatzeko orduan, taxuzko iritzirik emateko gaitasun gutxienekoen artean daudela Estatu osoan. Hori bai, transgenikoen eta nuklearren alde batezbestekotik gora gaude (frakingaren alde, baina, ez, eta nabarmen) baina, oro har, ez dugu uste ikerketa zientifikoaren ardatza ingurumenak izan beharko zukeenik; are gehiago, euskaldunak gara estatuan “zuhurtzia printzipoa” gutxien sustatzen dugunak! Azkenik, zozoarena eta belearena ere ageri da inkestan, madrildarrekin batera, nabarmen ikusten baitugu gure burua gainerako lurraldeak baino garatuago (batezbestekoa %30 izanik, %4ko atzerapena baizik ez dugu sumatzen gainerakoen aldean!).\nInfinitoak ikaratu nau beti ni; txikitan, unibertsoak, eta orain, giza kirtenkeriak, zozokeriak. Tira, datorren astean “Progress” izeneko espazio-ontziak kontrolik gabe lur jotzearen paradoxarekin gelditzen naiz, eta behingoz bada ere, instant txiki batez, ikara Mario Draghiren aurpegian ikustearekin: end BCE dick-tatorship! •


urtarrila 7, 2014 @ Garazi\nAtenasen sortu zen Άλκη Ζέη, 1925ean. Filosofia eta Arte ikasketak egin zituen Greziako hiriburuko unibertsitatean, eta gero gidoiak idazten ikasi zuen Moskuko institutu batean. 1954tik 1964ra bitartean Sobiet Batasunean bizi izan zen, Greziako gerra zibila bitartean familia hara errefuxiatu baitzen. 1964an sorterrira itzuli baziren ere, hiru urte geroago alde egin behar izan zuten berriz, diktadura ezarri zenean. Bigarren aldi horretan Parisera joan ziren. Diktadura bukatu arte ez zen Greziara itzuli.\nGazte ekin zion idazteari; institutuan zegoela, txotxongiloentzako istorioak idazten zituen. Haur eta gazteentzako literatura idatzi zuen luzez, eta 1987an kaleratu zuen helduentzako lehenengo eleberria. Hamaika hizkuntzara itzuli dute bere lana, eta sari ugari jaso ditu, bereziki haur eta gazteentzako liburuekin. Ausarta da egiten dituen literatur hautuetan eta, besteak beste, horrek eraman du gaur egun Greziako idazlerik garrantzitsuenetako bat izatera.\nHona ekarri dugu Η Κωνσταντίνα και οι αράχνες της (Konstantina eta armiarma-sareak), 2002an argitaratua. Gazteentzako liburutzat hartu bada ere (hala aurkeztu dira, esaterako, gaztelaniazko eta katalanezko bertsioak), helduentzako sari baterako ere hautagai izan zen. Liburu mingotsa da, eskrupulorik gabe aurkezten duena duela urte batzuetako Grezia. Protagonista nerabeak, Konstantinak, egunetik egunera ikusten du nola ziurtzat ematen zituen bizitzako oinarriak erortzen diren, eta horrek drogak hartzera eramanen du. María Recuenco Peñalver eta Juan Manuel Ricotti Leiva itzultzaileek gaztelaniaratutako bertsioa (Lóguez: 2005) hartu dugu zubi testutzat euskaraz emateko, baina aintzat hartu ditugu katalanerako itzultzaileak (Francesc Badrines Passani) gaztelaniazko horri egindako oharrak eta zuzenketak ere.\nKONSTANTINA ETA ARMIARMA-SAREAK\ngaldu ziren umeentzat.\n(Dionisis Savolupos-en Desagertutako umeak kantutik)\nDiotenez, ezinezkoa da norbere jaiotza-unea gogoratzea. Diotenez, bizitzako lehenengo irudiak askoz geroago agertzen zaizkigu buruan, ordenarik gabe eta lauso antzean. Esan dezatela nahi dutena.\nGutxi barru hamahiru urte beteko ditut. Hala ere, oso ongi gogoratzen dut nire jaiotza-unea. Esaten didate askotan kontatzen entzun dudalako dela, eta horregatik iruditzen zaidala hori… Bai zera, iruditu! Begion parean ikusten dut, Danimarkarako bidaia erakusteko aitak lagunei jartzen dizkien diapositiben gisan. Nik imajinatzen dudala! Noiztik imajinatzen ditut nik gauzak? Nik ez dut deus imajinatzen. Hala esaten dit ere eskolan greko irakasleak, grekoak, hala deitzen baitiote neska-mutilek: «Ez duzu imajinaziorik».\nGertatzen den oro deskriba dezaket. Eta zehatz-mehatz, gainera. Horregatik, ez dut neurririk. Batzuetan, bederatzi eta erdi idazketan; bestetan, bost eta erdi. Eta guztian gauza bera. Batzuetan goian, bestetan behean. Batzuetan maite dut, bestetan gorroto. Baina amaren sabeletik atera nintzeneko unea ez dudala gogoratzen sinetsaraztea ez dute lortuko, sekula ez.\nEz nuen negarrik egin telebistan ikusitako dokumentaleko umeak bezala. Armiarma-saretan bildurik nengoen. Askatzen saiatu nintzen besoekin eta hankekin indar egiten. Norbaitek esan zuen, segur aski medikuak ―gizon ahotsa baitzen eta ezin zen aita izan ez baitzuen jasaten erditze-gelan sartzerik―: «Sekula ez dut armiarma-sarean bildutako ume bat ikusi». Ez esan, gero, ez naizela gogoratzen.\nAskatzeko geroz eta indar handiago egin, are eta gehiago endredatzen nintzen. Azkenean, medikuak guraizeekin moztu zituen hariak, askatu ninduen, oinetatik hartu eta jaso ninduen. Hala ere, hain nekatuta nengoen ez bainuen negar egiteko indarrik ere. Jakina, guzti-guztia ere ez dut gogoan. Adibidez, ez dut gogoan nola eraman ninduten sehaskara, non amona azaltzen baitzen. Baina entzun nuen, argi eta garbi entzun ere, amonak zera esaten ziola erizainari: «Horia dago, hilotz bat bezala». «Ez esan halakorik, andrea. Bekatua da».\nEgia da amonak esaten duela, edonon eta edonori, armiarma-sarean bilduta jaio nintzela, ez nuela negarrik batere egin eta hilotz baten itxura nuela. Eta horrela gogoratzen dut nik. Ez da hari kontatzen entzun diodalako. Gaur egun ere, maiz egiten dut amets sare batzuetan endredaturik nagoela eta ostikoak ematen ditudala askatzeko. Bi kilo eta laurehun gramo eskas pisatu nituen. Hori, noski, ez dut gogoan, baina amak horrela idatzia du Gure umearen lehenengo urteak izeneko liburuan. Galderaz beteta dago, eta amak guztiei erantzuten die. Non jaio nintzen, data eta ordua, asteko zer egunean, zer pisu nuen… Armiarma-sareei buruz galdetzea baizik ez zaio falta. Ez dago honela dioen galderarik: «Armiarma-sarean bildurik jaio zen zure umea?». Hala beharko luke.\nLiburuak dioenez, bada, guztian berandutu nintzen. Berandutu nintzen burua jasotzen, esertzen, zutik jartzen, lau hankatan ibiltzen, oinez hasten eta baita mintzatzen ere. Ez nago ados, ordea, bi urteak bete arte hitzik esan ez nuela dioenarekin. Uste dut askoz lehenago ere mintzatzen nintzela; hori bai, nire barrurako egiten nuen. Amonak galdetzen zidanean zergatik ez nuen ahia jaten, nik neure barrurako erantzuten nion: «Hargatik».\nLorategiko katuekin mintzatzen nintzen, arrainontziko arrainekin, eta askoz gehiago hegan egiten eta nire hatzetan pausatzen ziren marigorringoekin. Haiek ez ziren nire beldur, ezta ni haien beldur ere.\nAmonaren etxean uzten nindutenean, aulkitxo batean esertzen nintzen, eta bila etortzen zitzaizkidan arte ez nintzen handik mugitzen. «Eraman ezazu medikuarengana ―aholkatzen zion amonak amari―. Ume honek ez du hitzik esaten. Estatua baten pare gelditzen da». «Hilotz baten gisan», esanen zuen apika bere barrurako. Amak esaten zion etxean sofaren gainean saltoka ibiltzen nintzela, txakurrarena, katuarena eta baita astoarena ere egiten nuela, nahiz eta sekula astorik ikusi gabea nintzen. Amonak burua mugitzen zuen, sinetsi gabe.\nAmonak Ismini du izena eta aitak haren izena jarri nahi zidan. Amonak, ordea, ez zuen halakorik entzun nahi ere. Hilko nintzen, antza, eta ez zuen nahi bere izena alferrik galtzerik. Konstantina deitu ninduten, eta bizirik irten nintzen. Aitona ―nik ez nuen ezagutu― Konstantinos deitzen zen.\nAmonak ez ninduen maite, ezta nik hura ere. Amonak neskatxa bat baizik ez zuen maite izan, nire lehengusina Venetía. Izeba Maríaren alaba zen, aitaren arrebarena. Eta zen diot, dagoeneko ez baita. Ni jaio baino bi urte lehenago hil zen. Uste dut erre zela. Nylonezko soineko bat oparitu zioten Gabonetarako. Jantzi eta amabitxiari erakustera joan zen korrika, bi etxe gorago bizi baitzen. Amabitxia sukaldera joan zen laranja-ura eramatera eta, bitartean, lehengusinak pospolo-kutxa bat aurkitu zuen eta balkoira atera zen barandan jarritako kandelak piztera, kaletik Hilobi Santua igaroko baitzen.\nVenetíak hamar urte zituen eta Venezia ezaguna bezain xarmagarria zen, hala zioen amonak. Nahiz eta han sekula egona ez izan. Haren etxean, egongelan, logelan, nonahi ditu Venetíaren argazkiak. Venetía titiko umea zenean, Venetía neskatxo zenean, Venetía dantzariz jantzita, Venetía mozorrotuta inauterietan: Edurne Zuri, ninfa eta veneziar jantziekin, amabitxiak Veneziatik ekarritako soinekoarekin. Ilea horia eta izurtua zuen, gerriraino, eta masail handi eta arrosa-kolorekoak. Begiak, ordea, zurbilak zituen, ura bezainbat, eta amonari biziak iruditzen zaizkio nahiz eta argazki orotan dirudien hutsari begiratzen diola.\nBeharbada horregatik ez zitzaidan gustatzen amonaren etxera joatea. Amonak eta bere Venetíak gogaitzen ninduten. Eskerrak hilda dagoen, pentsatzen nuen, zeren hilda ez badut gustuko, auskalo nola eginen nukeen hura bizirik jasateko.\nAmona ez zen etxera maiz etortzen. «Tokitara joan zarete!», esaten zion aitari bisitan ez zetorrela aurpegiratzen zion bakoitzean.\nAtenasko Kipseli auzoan bizi zen, eta gu, ni jaio nintzenetik, Aryirúpoli auzoko etxe alokatu batean bizi ginen. Ez dut uste distantziagatik zenik, baizik eta ni bizirik nengoelako, bi kilo eta gutxiko hilotz bat, ahoa gutxitan zabaltzen zuena bi hitz esateko (barrurantz esaten nituen guztiak), eta Venetía, berriz, hitz eta pitz aritzen zena, kantatzen, poemak errezitatzen eta nik bezala bizkarra konkortu ordez zuzen-zuzen ibiltzen zekiena, berriz, hilda zegoelako.\nGaixotzen nintzenean, amona deitzen zuten nirekin gera zedin ―zeren maiz gaixotzen nintzen, amigdalitisa zela, kakapirria zela, eta gehienetan bronkitisa―, eta etxera sartu bezain pronto entzun nezakeen esaten: «Baina, berriz ere gaixotu da neska hau?». Amak, lanera joan aurretik, eman behar zizkidan botikak erakusten zizkion, eta liburuak eta mahai-jokoak uzten zituen nire ohe ondoko apal batean.\nAmonak sekula ez zidan deus irakurri, ezta nirekin deusetan jokatu ere. Nire ondoan esertzen zen aulki batean, eta egunkaria irakurtzen zuen goitik behera. Sukarrak jota edo eztulak itotzeko zorian nengoenean baizik ez zion irakurtzeari uzten, une batez bakarrik, jarabe koilarakada bat emateko, eta irakurketan murgiltzen zen berriro. Izutzen ninduen orriak pasatzean egiten zuen zaratak, haizeak bat-batean leihatilak ixten dituenean bezalakoa zen. «Amona, ez pasatu orriak», esaten nion nik. Baina zas, zas, egunkariko orriek batetik bestera egiten zuten durundi armiarma-sarean bildutako etxe hutsean.\nAmak eta aitak esan ziotenean bost urterako Alemaniara joanen ginela lana eskaini zietelako eskola aleman batzuetako greko-sailean (biak dira irakasle), uste dut poztu zela nitaz libratuko zelako. Ez zuen berriro gurera etorri beharko gaixotzen nintzenean, ezta hiru aldiz galdera bera egin nik erantzuteko ere, eta ez zuen berriz galdetu beharko zergatik nire ilea taula bat bezain lisoa zen familiako beste guztiek ilea kizkurra bazuten, zergatik nintzen hezurtsua eta konkortua, zergatik nintzen zurbila «hilotz bat bezainbat», eta zergatik nuen begirada galdetzailea. Nik ez dakit nolakoa zen nire begirada, baina badakit ez niola hutsari begiratzen eta ez nituela uraren antzeko begiak, marroi ilunak baizik, beltzak ia, eta nire aurpegi txikian leku handia hartzen zutela.\nBeraz, seguru nago poztu egin zela. Aitari gauza bakarra aurpegiratu zion, Alemaniara joatea, alegia. «Badirudi ahaztu duzula zer egin zioten zure aitari». Gorroto zituen alemaniarrak zeren, Grezia esklabo bihurtu zuten gerran, aitona harrapatu eta kartzelan sartu zuten, nahiz eta gero ihes egitea lortu. Ingelesak ere ezin zituen eraman, gerraren ondoren zerbait gertatu zelako Grezian, eta orduan ingelesek harrapatu baitzuten aitona eta Afrikako lekuren batera erbesteratu baitzuten. Estatubatuarrak ere ez zituen batere maite, gure herriko eta munduko gauza txar guztiak haiengandik zetozela zioen, eta sutan jartzen zen nik rock musika ozen jartzen nuenetan. Errusiarrak baizik ez zituen gustuko, baina ez oraingoak, besteak baizik, sobietarrak deitzen zituen horiek. «Alemaniarrekin joatea ere…», ezin zuen jasan. Aitak barre egiten zuen, adarra jotzen zion eta diskoa aldatzeko ordua zela esaten zion. Nik ez nuen ulertzen zer esan nahi zuen, baina ez zitzaidan axola. Kontent nengoen bagindoazelako.\nBidaiatu gabea nintzen; noiz edo noiz amonarekin autobusez joana nintzen birraitona eta birramonaren herrira, Carpenisira, udan. Orain, ordea, hegazkinera igoko nintzen Akisgran izeneko hiri polit batera joateko. Azentua azken a horretan. Aita aurretik joan zen eta etxea eta guzti alokatu zuen. Ni alemana ikastera joanen nintzen udan, horrela, Akisgranera joaten ginenerako lehenengo mailan has nintekeen, nahiz eta alemaneko ordu batzuk eman beharko nituen ikaskideek plastika edo halako gauzak ematen zituzten bitartean. Arratsaldean, greko eskolara joanen nintzen, alemanaren sail bat zena. Aitak zehatz-mehatz azaldu zidan, eta esan zidan hobe izanen zela amonak deus ez jakitea, «bereak eta bi» esanen zituelako.\nUste dut beste zerbait ere ezkutatu ziola: bai aita bai ama aleman-eskoletara joanak ziren urte osoan, eta berandura arte geratzen ziren ikasten ni lotara joandakoan.\nAgur esateko ordua iritsi zenean, amonak berak trikotatutako txano hori bat eman zidan, joaten ginen lekua oso hotza baitzen. Sekula ez zidan deus trikotatu, ezta jertse bat ere ume nintzenean. Pentsatuko nuke amonak ez zekiela josten, ez balitz Venetía argazki guztietan ageri delako kolore eta marrazki askotako arropa trikotatuarekin. Aitortu behar dut hainbat gauzek inbidia itzela ematen zidatela, esaterako, aurrealdean orein-ilara urdin bat duen jertse gorri batek.\nTxano hori bat! Ez dut behin ere jantzi.\nAmak ezin izan zuen beretzat gorde, eta esan egin zion: «Ezin zenuen beste kolore bat aukeratu? Ez dio batere ongi ematen». Amonak erantzun zion ezin zuela aurretik erabilitako koloreekin trikotatu, eta horia zela falta zitzaion kolore bakarra. «Hilotz bat txano hori batekin», esan nuen nire barrurako. Ez dakit amonak zer esanen zuen bere barrurako, niregana hurbildu eta musu eman zidan buruan. Hura besarkatzen saiatu nintzen, baina nire besoak ez ziren mugitu, eta zera baizik ez zitzaidan atera: «Agur, amona».\nUne hartan, biotako inor ez zuen pentsatuko egun batean elkarrekin biziko ginela, gu biok bakarrik, Kipseliko haren etxean, eta ordukoa zela amona deituko nuen azken aldia. Gerora, beste izen bat jarriko nion, betiko izanen zena.\nArmiarma-sarean bilduta nago, eta ihes egiten saiatzen naiz. Poliki-poliki zabaldu ditut begiak. Estalkiekin endredatu naiz. Lumazko edredoiarekin sekula ez naiz endredatzen. Ohean eseri naiz izara lepoan bilduta dudala. Azkura dut hanketan gris koloreko estalki pisutsuen erruz.\nAhots ezezagun bat. Ez da amarena, ezta aitarena ere.\nNire aurrean leiho estua ikusten dut, eta arrosa gorridun errezel urdin itsusiak.\nAmonaren etxean nago. Sei hilabete badaramatzat ere, goizero gauza bera gertatzen zait. Amets bat dela iruditzen zait, eta esnatzean lumazko edredoi leunaren azpian egonen naizela.\nHirugarren aldiz esan du. Erantzun behar dut.\n―Ongi da, Farmur.\nSigridek ―nire ikaskide eta lagun mina Akisgranen― horrela esaten zion amonari. Suediarra da, eta suedieraz, farmor hitzak, farmur ahoskatuak, amona esan nahi du. Aitaren ama. Amaren amari mormor esaten baitzaio, murmur ahoskatua. Nireari oso ongi doakio farmur; izan ere, murmur hitzak maitekor kutsua du.\nIgandea da, segur naiz. Zergatik esnatzen nau hain goiz? Erlojuari begiratu diot. Bon, bederatziak dira. Akisgranen, ordu honetan, aita kalera irteten zen opiltxo beroak erostera. Usaina iristen zitzaidan oraindik ere erdi lo nengoenean. Orain Brigitte ariko da horiek jaten… Zeinen azkar bukatu zen guztia! «Baina, ez al zinen deusez ohartu?», galdetzen dit Farmurrek behin eta berriz. Eta, oraingoan, lehenengoan erantzun nahiko banu ere, ezinen nuke. «Ez, Farmur, deusez ere ez».\nJatorrizkoa eta itzulpen batzuk.\nTags: Alki Zei, autoreak plazara, haur eta gazte literatura, literatur grekoa\nOne Comment → “Autoreak plazara: Alki Zei”\n21. Drogak eta literatura | Obabako Testiguak\n[…] autore eta obra nagusien errepaso orokor bat egiten. Horrez gain, Elearazi atariko Garazi Arrulak Alki Zei idazlearen berri emango digu, Iraitz Ugaldek ‘Habiak’ komikiaren komentarioa egingo […]


- otsailak 13, 2011\nAstebukaera honetan Elgoibarren geratzia erabaki dot. Tartian, aste guztixa ixa errenka pasau dotela eta deskantzu pixkat ez dala gaizki etortzen, tartian aspaldi famida komiliarrik in gabe, eta igual garrantzitsuena zana, tartian, Lasturren talo eguna zala. Bai, ondo irakurri dozue, talo eguna lasturren, baina ez hori bakarrik, aitzakixa horrekin Jakoba Errekondo eta Asier Galdosen hitzaldia ere antolatu dabe bertan.\nHorrela ba, goizian goizo jaiki eta azkaraten gora ekin diot\nMadarixan Atxurira (Mendaroko Cervinora) dixen bidia hartu, eta Haran erreka gainetik,\nnun hurrengo astebukaeran aitzbeltzeko koban motxaila eguna ospatuko duten (mensaje subliminal hau sartukot, zuen baimenaz)\nZapatuan, otsailak 19, MOTXAILA EGUNA. (Mendaron, ardixeri ilia moztera juten ziranak, moztailiak ziran, motxailak ero ijitxuak izenaz ezaguna, eta mendarotarreri izen hori geratu jakue)\nEguerdirako Aitzbeltzeko kobazuluan egon bihar da. Gero bazkarixa gaztetxian, potaje jitanua ta brazojitanoua. Txalaparta, flamenkua, inozentzio txou, bertsolaixak, motxaila band... Earra! Ez hutsik egin!\nEta Larraskandara atara naiz\nHemendik Erentzako bidegurutzeraino, eta hortik pista batetik barrena ixa Lastur bertaraino jeitsi naiz (BTT ibilbidia jarraitzen madarixatik Lasturreraino, ez dauka galerarik)\nEskiatzen ibiltzen geranian ze distantzia itxen ditxugun kontutan hartzeko, gaur adibidez 17km in ditxut, 780mko desnibela, eta bi ordu eta erdi bihar izan ditxut. Altitoyko lehenengo etapak 21km, baina 2300mtako desnibela zaukan (3 bidar gehixo), eta 4 ordu ibili ginan jo ta fuego.\nBaina gaurko egunak mendixa baino, beste protagonista bat euki dau, Jakoba. Azken unian Asierrek kale in dio, eta berak bakarrik eman dau hitzaldixa. Oso oso interesgarrixa, paisajian edo naturan azterketatik EHko historia osua kontau digu ordubete inguruan, eta mito pila bat jausiarazi. Gero errekonozitu digun bezela, probokatzailia da, baina oso oso interesgarrixa eta hausnargarrixa edozein kasutan.\nDatorren hilan 21ian elgoibarrera etorriko da Jakoba, baina beste gai batekin, izan ere, danerako dauka Jakobak.\nZerain herrixa biztanliak galtzen ari zan, eta herri bezela berreskuratu nahixan hasi ziran bertan. Nekazaritza eta natura ardatz bezela hartziaz gain, 4.eta 5.sektoriak bultzatzen hasi dira. Hau dana alderdi politikorik gabe. Asanblada bitxartez funtzionatzen dabe. To partaidetza, Alfredo!\nElgoibarrera Okil beltzetatik bi gai hauek sakontze aldera ekarri nahi izan dogu: Batetik HAPO berrixak batzen ditxuan poligono eta etxebizitza kopurua gehixegizkua begitantzan jaku (1000 etxebizitzatik gora, eta 300.000m2tik gorako 9 poligono berri proiektatu ditxuez).\neta bestetik partaidetza 4 urtian behin botua eman eta exposizio bat zabaltzera mugatzen dabe, ondoren egiten diran alegaziueri entzungor iñaz. Hau ez da gure aburuz partaidetza!\nHorrela ba, danok gonbidatuta zaozte Jakobakin daukagun hitzordura. Gu pila bat ikasteko asmotan guaz, seguru gauza askotan ekibokauta gaozela, eta zenbat eta jende gehixon ideiak batu, orduan eta erretzago ikusiko dogu elgoibarrek hartu biharko leukien norabidia.


Serafin Martin, Lantalde Psikosozialaren Koordinatzailea: "Familia batzuk gurekin lan egiten dute, beste batzuk, berriz, adingabe delitugilearen alde jartzen dira" - Justizia Administrazioa Euskadin\nSerafin Martin Corral duela 30 urte hasi zen Justizian lanean. Garai hartan epaileek, fiskalek eta abokatuek ez zuten psikologoek epaitegietan egin zezaketen lana ulertzen. Hiru hamarkadaren ostean, Lantalde Psikosozialak Justizia Administrazioari laguntzen egiten duen lana ongi baino hobeto egiaztatu da, eta egun, psikologoak, hezitzaileak eta gizarte langileak etxean bezala daude Justizia Jauregietan.\nNolakoa izan zen Justizia arloan psikologo lanean hastea?\nHasiera gogorra eta zaila izan zen. Batez ere, psikologoek Justizia arloan izan zezaketen ardurari buruzko ezjakintasun handia zegoelako. Gainera, lehenengo kasuek dedikazio handia eskatzen zuten eta gure buruekiko exijentzia maila ere oso altua zen. Arrazoiak ezberdinak ziren: batetik, ez zegoen ekiteko protokolorik - zerotik hasten den edozein jardunetan bezala-, eta bestetik, ziurtasun eza geneukan.\nJustizia arlora iritsi aurretik zertan egiten zenuen lan?\nPsikologia klinikoaren arloan egin nuen lan, Unibertsitateko irakasle ere izan nintzen.\nEta nola hasi zinen lanean Justizian?\nJustizia Administrazioan psikologoek egiten zuten lanari buruzko jakin-mina piztu zitzaidan, eta horretan lan egiteko aukera zegoela jakin nuenean, nire lana horretara bideratu nituen . Lehenengo bitarteko bezala lan egin nuen eta gero oposaketetara aurkeztu nintzen. Hori guztia duela 30 urte baino gehiago izan zen. Garai hartan Euskadik ez zuen Justizia arloan eskumenik, eta Madrilera joan behar izan nuen oposaketak egitera.\nZer nolako aldaketak egon dira Lantalde Psikosozialean 30 urte hauetan?\nZerbitzua erabat aldatu da, Justizia Administrazioa aldatu den neurri berdinean. Lehen aldaketa esanguratsuena idazteko makina elektrikoa izan zen. Iraultzailea izan zen, kontuak atera. Sasoi hartan ez zegoen fotokopiagailurik eta kopiak kalko bidez egiten ziren. Ez gara Justizian egindako aldaketaz jabetzen. Prozedurak askoz azkarragoak eta eraginkorragoak dira orain.\nHain zuzen ere, herritarrak Justizian atzerapenak daudela-eta, kexu dira.\nBaina orain lehen baino askoz azkarrago lan egiten da. Baina bestalde, kontutan izan behar da gizartea konplexuagoa dela: geroz eta salaketa gehiago jartzen dira eta prozedura gehiago daude, auzi gehiago… duela urte batzuetatik hona zenbakiak asko aldatu dira.\nZein arlotan egiten duzue lan?\nGure arloa gazteekin lotutako Justizia da; hau da, era bateko edo besteko delitua egin izanagatik salatuta dauden gazteekin egiten dugu lan. Adingabeen Fiskaltzak hala eskatuta, gazte hauen egoerari buruzko, familia-arloko nahiz hezkuntza- arloko egoerei buruzko txostenak egiten ditugu.\nGazteen zigor-bitartekaritzaren ardura ere gure esku dago: prozedura mota horietako judizioz kanpoko ebazpenak kudeatzen ditugu. Familia-arloan eta adingabeen babes arloan ere egiten dugu lan, -familia-arloko jurisdikzioan- eta elkarbizitzari, adingabeen babesari, harreran hartzeari, eta bizi ez den gurasoarekin adin txikikoak eduki beharreko egonaldiei buruzko txostenak egiten ditugu.\nErabiltzaileek lengoaia juridikoa ulertzen al dute?\nAzalpenak herritarrek ulertzeko moduan ematen saiatzen gara. Baina zenbait kasutan erabiltzaileak erabat galduta egoten dira. Batzuetan gureak ez diren eskumenei buruz galdezka ere etorri izan dira. Zerbitzu honetara epaileak bidalita bakarrik etor daitekeela azpimarratu behar dut. Ezin da zuzenean orientazioa eskatzera etorri.\nZein da zure lanaren alderik gogorrena?\nBiktimen eta adingabeen arloak oso delikatuak eta gogorrak dira, abusuen, tratu txarren biktimak etabar direlako. Kontutan hartu behar da, dibortzio bat adostasunik ez dagoelako iristen dela Lan-talde psikosozialera. Konpondu gabeko gatazkak dituzten familiak izaten dira eta eztabaida handiak izan dituzte. Baina horretarako prestatuta gaude. Gure lan profesionala horrelako egoerekin lotuta dago, horretarako trebatuta gaude.\nZeintzuk dira unerik gozoenak?\nLan Talde Psikosozialaren bidez Justizia Administrazioa gizatiartzen egiten dugun lana da niretzat atseginena. Gure parte hartzearen bidez herritarra lasaitzea eta prozedura judizialaren aurrean duen larritasuna gutxitzea lortzea. Adingabeen zigor-arloko bitartekaritzaren bidez gatazka bat konpontzea lortzen dugunean, familiako gatazkak gutxitzen direnean, edo Lantalde Psikosozialaren parte hartzearen ondoren aldeak akordioetara iristen direnean, harro egoten naiz.\nAlegia, euren arteko arazoak konpontzen direnean\nHori da. Aldeek garrantzia hartu eta judizioz kanpo konponbide bat aurkitzen badute, hirugarren baten arazoak konpontzeko delegazio oso bat behar izatea baino atseginagoa da.\nOso atsegina da adingabeak biktimari egin dion kaltea onartzen duela ikustea, baita gurasoak euren arteko arazoak alde batera utzi eta seme alaben arazoez arduratzeko gai direla ikustea ere.\nDelitua egin duen adingabe bati buruzko txostena egin behar duzunean, familiaren laguntza izaten al duzu?\nJakina. Adingabe bat aztertzen dugunean, familia ere aztertzen dugu. Berez, senideekin etortzea derrigorrezkoa da. Arlo horretan denetarik aurki dezakezu. Familia batzuk adingabearen hezkuntzan oso konprometituta daude eta neurri zuzentzaileak aurretiaz ezartzen dituzte. Badaude beste batzuk, ordea, gutxiago inplikatzen direnak, edo adingabea gehiegi babesten dutenak, eta kanpoko edozein parte-hartzeren aurrean adingabearen alde jartzen direnak.\nEtxera iristen zarenean, lana alde batera uzteko gai al zara?\nBai, psikologo profesional gisa mugak jartzeko bitartekoak ditugu. Izan ere, gauza bat auziak denbora tarte zehatz batean ikertzea da, eta beste bat, horiek betirako buruan gordeta eramatea. Batzuetan beste era batera deskonektatzeko beharra dago, oporrak hartu ditzakezu, edo baimen bat eskatu dezakezu.\nFamiliarekin bitartekari lana ere egiten al duzu?\nEz! Era profesionalean, era horretara landu behar ditudan lan kontuekin bakarrik aritzen naiz. Gainontzeko arloetan norbanako bat gehiago besterik ez naiz.


Free chat Tamanghasset. Ausazko arrotz doan txateatu berehala Tamanghasset tik.\nFree chat Tamanghasset\nOngi etorri Chatroulette TamanghassetEdozein lekutan, munduko pertsona aleatory bat konektatzeko. Chatroulette Tamanghasset dezakezu honako aukeren artean aukeratu:- Guztiak pertsona mota Tamanghasset doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nTamanghasset hirien zerrenda:


Gipuzkoa berdinago - Albisteak - Hizkuntza Berdintasuna\n‘Gipuzkoa berdinago’ lan taldearen lehen bilera gidatu du gaur diputatu nagusiak;\nbi hizkuntzen erabileran oreka eta eredu bateratuak jorratuko dituzte datozen hilabeteetan.\nGipuzkoako diputatu nagusiak, Markel Olanok, Gipuzkoa berdinago egitasmoaren lehen bilera gidatu du gaur Foru Aldundian, zeinetan parte hartu duten lurraldeko gizarte, ekonomia, kirol eta unibertsitate alorreko hainbat ordezkarik –besteak beste, Mondragon, Kaiku, Adegi, Osakidetza, Ral Sociedad. Jendaurreko hizkuntza portaera bateratzea adostu eta praktikan jartzeko helburua du lan talde honek, gisa horretan hizkuntza berdintasunean sakondu eta eredu orekatuagoak gizarteratzeko.\nLehen bileraren ondoren egindako prentsaurrekoan diputatu nagusiak adierazi duenez, gizarte, genero eta hizkuntza ezberdintasunak ahalik eta gehien murrizteko Gipuzkoako Foru Aldundia egiten ari den ahaleginetan kokatzen da Gipuzkoa berdinago prozesua. “Bi hizkuntza ofizial ditugu lurraldean, baina bistakoa da bien erabilera ez dela orekatua. Esparru batzuetan euskararen presentzia oraindik txikia da, nahiz urratsak egiten ari garen. Herritarrari bermatu nahi diogu bi hizkuntza ofizialetatik nahi duenean jarduteko askatasuna, baina gaur gaurkoz errealitateak erakusten du aukera hobeak –eta errazagoak– daudela gaztelaniaz”, gogoeta egin du Olanok.\nZentzu horretan, Gipuzkoako Foru Aldundiak deituta, Gipuzkoa berdinago egitasmoaren helburua da lurraldean erreferentzialak diren erakunde batzuk bildu eta gipuzkoar gizartearen aurrean oreka edo berdintasun berri horien bila eredugarri izan litezkeen jokabide egoki batzuk adostea. Hots, erakunde guztientzako erreferentziazkoa izango den hizkuntza erabilera portaera batzuk eraikitzea eta horiekin bat egitea. Horretarako, datozen hilabeteetan antolatuko diren lan saioetako bakoitzean, jendaurreko komunikazioko esparru jakin baten gaineko lanketa egingo da –prentsaurrekoak, jendaurreko ekitaldiak, idatzizko komunikazioa–, eta erakundeen arteko elkarlanaren bitartez horietako bakoitzean zer nolako praktika orekatuagoak baliatu beharko liratekeen zehaztuko da.\nEgitasmo honekin, Gipuzkoak bere ekarpena egingo dio Soziolinguistika Klusterrak dinamizatzen duen Jendaurrean erabili proiektuari, zeinek helburutzat baitu erakunde eta enpresen jendaurreko euskarazko komunikazioan laguntzeko baliabideak eskaintzea. Horretarako, ikerketa eta ekintza elkar uztartuz, erakunde desberdinen arteko elkarlana ahalbidetzen duen praktika komunitatea jarri du abian proiektu honek. Izaera desberdinetako erakunde eta enpresa publiko zein pribatuen arteko elkar harremana sustatu eta euskarazko komunikazioaren inguruko esperientziak partekatu eta elkarrengandik ikasteko gune aktibo bat sortuz.\nEuskal Herriko beste lurraldeekin alderatuta, Gipuzkoa da testuinguru soziolinguistikoa euskararen aldekoen duena. Gipuzkoan elebidunak direnen kopurua beste lurraldeetan baino nabarmenki handiagoa da, eta joera hori areagotuz doa. 2011ko V. Inkesta Soziolinguistikoaren arabera, adibidez, 16 eta 24 urte bitarteko Gipuzkoako gazteen % 77,4 elebiduna zen, eta datu horiek goranzko joeran jarraitzen dute urtez urte. Gipuzkoak, beraz, gero eta aukera hobeak eskaintzen ditu euskara eta gaztelaniaren arteko berdintasun sozial bat bilatzeko, eta baita ere bi hizkuntzen erabileran oreka eta eredu berriak praktikan jartzeko.